qundao/data-zh-poetry huggingface dataset:
塞上
作者：司馬光
朝代：宋

胡兵欲下陰山，寒烽遠過蕭關。
將軍貴輕士卒，幾人回首生還。
塞上·其一
作者：司馬光
朝代：宋

節物正防秋，關山落葉稠。
霜風壯金鼓，霧氣濕旌裘。
未得西羌滅，終爲大漢羞。
慚非班定遠，棄筆取封侯。
塞上·其三
作者：司馬光
朝代：宋

瀚海秋風至，蕭蕭木葉飛。
如何逢漢使，猶未寄征衣。
不歎千里遠，難甘一信稀。
年年沙漠鴈，隨意得南歸。
塞上·其二
作者：司馬光
朝代：宋

鴻鴈秋先到，牛羊夕未還。
旌旗遙背水，亭堠遠依山。
落日銜西塞，陰烟澹北關。
何時獻戎捷，鞍甲一朝閑。
塞上·其四
作者：司馬光
朝代：宋

劍客蒼鷹隊，將軍白虎牙。
分兵邏圁水，縱騎獵鳴沙。
浪有書藏袖，難憑信達家。
不堪聞曉角，吹盡落梅花。
壽安雜詩十首 永濟渡二首 其一
作者：司馬光
朝代：宋

洛水寒可涉，長汀柳飛葉。
節物先無期，自與幽懷愜。
壽安雜詩十首 永濟渡二首 其二
作者：司馬光
朝代：宋

清波見白鷗，靜林聞啄木。
泉細入平沙，雲閑出幽谷。
壽安雜詩十首 神林谷二首 其一
作者：司馬光
朝代：宋

石下泉聲蔓草深，石上露濃蒼蘚徧。
山禽驚起飛且鳴，葉墜空林人不見。
壽安雜詩十首 神林谷二首 其二
作者：司馬光
朝代：宋

鷄幘奇峰雲外横，青壁千尋不可上。
却羨樵兒輕險峽，腰繩操斧常來往。
壽安雜詩十首·且遊
作者：司馬光
朝代：宋

遊人戀山水，日晏澹忘歸。
但愛雲煙好，那知僕馬饑。
壽安雜詩十首·噴玉泉
作者：司馬光
朝代：宋

蒼崖雙起秋雲齊，亂峰迸出如攢犀。
石稜澀不容馬蹄，下馬步入荆榛蹊。
瀑泉沃雪拖白霓，落潭横引成清溪。
老木長藤咫尺迷，興闌欲出忘東西。
壽安雜詩十首·藏珠石
作者：司馬光
朝代：宋

水齧東山根，土色渥如丹。
危峰忽摧脫，半崖銜石丸。
陰陽昔融結，神化不可原。
初疑偓佺養靈藥，魑魅觸之無故落。
又疑蛟龍伏巨卵，雷電擊之從此毈。
或者女媧補天餘，却下青冥遺耳珠。
不然盤古戲爲樂，聊取天弧彈朱雀。
物理萬狀終難知，巧心推求徒自疲。
不如引客坐石上，好奇且醉手中巵。
壽安雜詩十首·遊神林谷寄邵堯夫
作者：司馬光
朝代：宋

山人有山未嘗遊，俗客遠來仍久留。
白雲滿眼望不見，可惜宜陽一片秋。
壽安雜詩十首·靈山寺
作者：司馬光
朝代：宋

神林興盡謀早歸，草間露裛行徑微。
忽思靈山去不遠，馬首欲東還向西。
垂鞭縱轡尋山足，洛水逶迤過數曲。
漸聞林下飛泉鳴，未到已覺神骨清。
入門拂去衣上土，先愛娑羅陰滿庭。
庭下雙渠走清澈，羅縠成紋日光徹。
寒聲淅瀝入肝髓，亂影彯蕭動毛髪。
寺僧引我觀泉源，堂東周迴百步寛。
碧頗梨色湛無底，想象必有虬龍蟠。
泉南高山名鳯翅，宛轉抱泉張遠勢。
岸旁脩竹踰萬竿，颯颯長含風雨氣。
寺門下望情豁然，桑柘紛披滿一川。
嵩高女几列左右，王屋太行來掌前。
昔爲孔氏懸泉莊，巖洞猶存荆棘荒。
到今其下多怪石，熊蹲豹攫爭軒昂。
嗟予歸來苦不早，汩没朝市行欲老。
捫蘿躡屣須數遊，筋力支離難自保。
壽安雜詩十首·靈山寺流泉
作者：司馬光
朝代：宋

去寺猶一里，隔林聞水聲。
安知客乘興，山下遠相迎。
夏夜
作者：司馬光
朝代：宋

溽暑鬰不開，矗矗雲萬疊。
長風卷地來，凍雨不濡葉。
雖無潤物功，涼泠得所惬。
須臾號怒息，清月照壁頰。
小冠簪短髪，衣裾輕獵獵。
欹傾依曲几，暫爾蘇疲苶。
坐久不思眠，草間微露浥。
夏日
作者：司馬光
朝代：宋

窮邊已深夏，氣色耿清秋。
鮮旭開山郭，涼煙澹戍樓。
兠鈴烽火息，區脫虜塵收。
迨此軍中暇，無妨文雅遊。
夏日西齋書事
作者：司馬光
朝代：宋

榴花映葉未全開，槐影沉沉雨勢來。
小院地偏人不到，滿庭鳥迹印蒼苔。
夏日過陳秀才園林
作者：司馬光
朝代：宋

桑蔭青青紫葚垂，鮮風蕩麥生漣漪。
驅童策馬踏村路，乘興出遊當訪誰。
槿花籬落圍叢竹，風日蕭疏滿園綠。
到門下馬問主人，文籍先生其姓陳。
高談浩浩究今古，不覺林間日將暮。
茅廬蒿徑幸不遙，不厭頻煩數來去。
夜坐
作者：司馬光
朝代：宋

春陽氣未勝，重爲陰所乘。
涔涔積雨闋，慘慘餘寒增。
流雲鬰不開，烈風尚憑陵。
夜闌閉戶牖，青暈生昏燈。
僮僕悉已眠，書几久欹凭。
涉獵閱舊聞，蹔使心魂澄。
有如行役歸，丘園恍重登。
又如遠别離，邂逅逢友朋。
嗟嗟宦遊子，何異魚入罾。
奪其性所樂，強以所不能。
人生本不勞，苦被外物繩。
坐愁清旦出，文墨來相仍。
吏徒紛四集，僕僕如秋蠅。
煩中劇沸鼎，入骨真可憎。
安得插六翮，適意高飛騰。
夜發長垣
作者：司馬光
朝代：宋

長塗暑氣劇，永日卧郵亭。
畫伏如牆鼠，宵行似野螢。
歇鞍沙月白，拂面柳風醒。
歷歷瞻雲漢，誰爲二使星。
夢稚子
作者：司馬光
朝代：宋

窮泉纖骨已成塵，幽草閑花二十春。
昔日相逢猶是夢，今宵夢裏更非真。
夢與之美爲寒食遊
作者：司馬光
朝代：宋

寒食無佳賞，芳菲半已空。
夜來逢勝友，末至負東風。
大熱
作者：司馬光
朝代：宋

山澤欲焦枯，炎光滿太虚。
不知天地外，暑氣復何如。
天馬歌
作者：司馬光
朝代：宋

大宛汗血古共知，青海龍種骨更奇。
網絲舊畫昔嘗見，不意人間今見之。
銀鞍玉鐙黄金轡，廣路長鳴增意氣。
富平公子韓王孫，求買傾家不知貴。
芙蓉高闕北向開，金印紫綬從天來。
路人回首無所見，流風瞥過驚浮埃。
如何棄置歸皁棧，踠足垂頭困羈絆。
精神慘澹筋骨羸，舉目雙睛猶璀璨。
伏波馬式今已無，子阿肉腐骨久枯。
舉世無人相騏驥，憔悴不與駑駘殊。
神兵淬礪精芒在，寶鑑遊塵肯終晦。
君今鬋剔被鳴鸞，尚能騰踏崑崙外。
太博同年葉兄以詩及建茶爲貺家有蜀牋二軸輒敢繫詩二章獻於左右亦投桃報李之意也·其一
作者：司馬光
朝代：宋

閩山草木未全春，破纇真茶采擷新。
雅意不忘同臭味，先分疇昔桂堂人。
太博同年葉兄以詩及建茶爲貺家有蜀牋二軸輒敢繫詩二章獻於左右亦投桃報李之意也·其二
作者：司馬光
朝代：宋

西來萬里浣花牋，舒卷雲霞照手鮮。
書笥久藏無可稱，願投詩客助新編。
太皇太后挽歌詞二首·其一
作者：司馬光
朝代：宋

麟閣承家慶，軒星應德暉。
帝猷陰有補，嬪則動無違。
遽就蒼梧野，空餘大練衣。
只應彤管在，萬古播鴻徽。
太皇太后挽歌詞二首·其二
作者：司馬光
朝代：宋

四紀褘衣盛，兩朝長樂尊。
九州貢甘旨，萬乘問晨昏。
明辟歸元子，嘉謀賚孝孫。
群生資后土，難答化光恩。
太行
作者：司馬光
朝代：宋

象帝胚渾散，愚公轍跡開。
横行四極外，蟠據九河隈。
岪鬰天閽近，峥嶸地軸回。
陽崖明草樹，陰壑轉風雷。
波沓羣峰涌，雲奔峭壁來。
猿巖垂磊落，龍窟鬭喧豗。
噴雨驚湍灑，跳壘巨石頽。
平途憂屐折，跬步戒輪摧。
覆頂千春雪，緣潭萬古苔。
谷盤容國士，髓裂餌仙才。
晉市飛樵札，燕郊落燒煤。
棋圖分冀野，蟻壤認叢臺。
在昔王塗塞，嘗聞霸略恢。
嚴關陰伏甲，間道夜銜枚。
挾詐揮金斗，貪功襲墨縗。
戰場空爝火，京觀悉蒿萊。
險易曾何變，興亡只可哀。
隆平方恃德，襟带自崔嵬。
夷齊
作者：司馬光
朝代：宋

夷齊雙骨已成塵，獨有清名日日新。
餓死溝中人不識，可憐今古幾何人。
奉同何濟川迎吏未至秋暑方劇呈同舍
作者：司馬光
朝代：宋

稚金避老火，暑勢尤驕盈。
朱光爍厚地，萬葉焦無聲。
夫子久倦遊，得郡爲親榮。
束裝待騶吏，歸期殊未成。
埃沙塞廣陌，蓬藋擁前楹。
出處兩不愜，孤坐心煩縈。
何時驚飈來，掃蕩天地清。
郊墟草樹疏，千騎從雙旌。
飄颻若神仙，皁蓋西南征。
離羣詎幾時，豈不懷友生。
有意肯相過，不妨巾屨并。
官舍稍虛涼，愧無殽酒迎。
奉同范景仁宋次道太常致齋韓廷評見過閽人不時內韓去乃知爲詩謝之
作者：司馬光
朝代：宋

端居太常署，寒日淡孤清。
取酒呼諸友，談笑方縱横。
韓君士林秀，四海依高名。
家襲鍾鼎貴，身無簪組縈。
逍遙風塵外，萬物秋毫輕。
未嘗妄過人，所過以爲榮。
如何枉玉趾，及門失相迎。
主人豈傲客，事有迷悞并。
追延既不及，相視徒嗟驚。
威鳳顧脩梧，不下還孤征。
景星欻呈彩，旋有流雲生。
靈物固難覩，俗眼真不明。
投謝有何物，珉石從雙瓊。
奉同運使陳殿丞惜洛陽牡丹爲霜風所損
作者：司馬光
朝代：宋

名花多種欲紛敷，一夕霜風非所虞。
節物偶然何足道，人情遺恨不能無。
飄颻健筆詩千首，惆悵東風酒百壺。
縱使前春滿朱檻，使車那復滯西都。
奉同道矩謝始平公惠硯
作者：司馬光
朝代：宋

爵臺今已傾，飄瓦出蕪城。
還入縑緗用，尤資筆墨精。
相君憐古物，內史擅書名。
聊用飛軍檄，何愁楯鼻平。
奉和大夫同年張兄會南園詩
作者：司馬光
朝代：宋

露濃秋過半，氣爽雨收餘。
取酒邀嘉客，呼兒掃弊廬。
生涯數畝地，官業一軒書。
竹結垂綸屋，泉分入座渠。
愜心皆樂事，容膝即安居。
梁静栖無燕，波澄戲有魚。
茂林穿繚繞，微徑步虚徐。
果落方知熟，莎長不忍除。
過從當苦遠，接侍每慚疏。
不厭茅茨陋，時迂長者車。
奉和始平公喜聞昌言修注
作者：司馬光
朝代：宋

鳳口除書下九閽，簪紳拭目仰殊恩。
曉提麟筆依華蓋，日就螭坳記聖言。
桃李新陰方藹藹，驊騮老志更軒軒。
主人喜見相如達，趣召鄒枚洗玉樽。
奉和始平公憶東平·其一
作者：司馬光
朝代：宋

相印東臨汶水陽，兩看春葉與秋霜。
登山置酒延鄒湛，上馬回鞭問葛強。
溪竹低垂寒滴翠，露荷相倚凈交香。
宵衣深念長城固，肯得從容傲醉鄉。
奉和始平公憶東平·其二
作者：司馬光
朝代：宋

千巖秀色擁晴川，萬頃陂光上下天。
委地魚鹽隨處市，蔽空桑柘不容田。
訟庭虚静官曹樂，儒服寛長邑里賢。
不爲從知方負羽，獨乘魚艇老風煙。
奉和始平公酬大資政吳侍郎·其一
作者：司馬光
朝代：宋

道盛經綸業，文高翰墨場。
雍容偃藩地，密邇釣璜鄉。
回首紅塵遠，清心白日長。
山形抱城堞，谿影照公堂。
奉和始平公酬大資政吳侍郎·其二
作者：司馬光
朝代：宋

䆉稏千塍碧，芙蕖萬頃香。
跨波横略彴，逼地亞篔簹。
大野禾麻溢，高齋几席凉。
夔龍屢賡唱，東壁正垂光。
奉和御製龍圖等閣觀三聖御書
作者：司馬光
朝代：宋

積厚丕丕業，重光郁郁文。
寶書垂列宿，玉字切浮雲。
散帙鳴鑾駐，充庭雜珮分。
願移天縱藝，似續聖功勤。
奉和江鄰幾六月七日文德殿觀文武百官等上尊號十五韻
作者：司馬光
朝代：宋

舜禹曾何與，羲農實強名。
含靈徒叶贊，造物始無情。
閶闔非煙澹，觚稜曉氣清。
葳蕤大衢隘，殷轔外朝盈。
鮮旭分衣繪，薫風拂佩瓊。
華顛方內集，殊俗海隅傾。
棨戟金閨奥，囊書赭案横。
敷言齊列位，稽首從羣卿。
不報乾坤施，難圖日月明。
仁心由性得，治體與時行。
金石皆中款，丹青豈外榮。
功歸元首重，澤及草茅輕。
業業冲虚意，區區愛戴誠。
何爲猶讓德，不以慰懷生。
退復歌天保，期於采頌聲。
奉和濟川代書三十韻寄諸同舍
作者：司馬光
朝代：宋

金馬延羣儁，芸香聚衆書。
杳疑神境絕，深與世塵疏。
氣逼煙霄爽，光分日月餘。
不材叨誤選，故友幸聯居。
雲蓋森胡騎，天閽謹契魚。
後先陪賈馬，左右揖嚴徐。
朱閣霜清外，璇題日上初。
辭林精采擷，藝圃縱遊漁。
决勝楸枰暝，窮歡綺席舒。
朝昏升紫闥，咫尺待彫輿。
玉壘俄鄉思，銅符忽詔除。
綵衣承几杖，華轂照園廬。
四郭柑垂蔭，千塍稻散渠。
壺漿迎露冕，鐃吹擁高旟。
有德能仁虎，無欺恥怒狙。
道途繁揖讓，犴獄絕淪胥。
滯穗棲場圃，鳴桴靜里閭。
貧寧費官燭，饑不茹家蔬。
翁子懷青綬，文園駕赤車。
古今相與校，勝負定何如。
上正開宣室，人方誦子虚。
追鋒行入謁，委佩復傳臚。
撫已聊晞驥，臨民遽起予。
居然耗廩祿，豈不愧簪裙。
鵜翼顔何厚，錐囊意未攄。
因循戀糠籺，汩没老塗淤。
自顧徒爲爾，誠非益者歟。
俄承呂公檄，遂策阮生驢。
驛騎傳巴徼，詩筒達魯墟。
琳琅固無價，燕石敢沽諸。
奉和經略龐龍圖延州南城八詠·供兵磑
作者：司馬光
朝代：宋

晨暮響寒泉，飛輪駛風轉。
士飽氣益振，輕與先零戰。
奉和經略龐龍圖延州南城八詠·延利渠
作者：司馬光
朝代：宋

枝分清淺流，縱横貫城市。
還如恩在人，潤澤無終既。
奉和經略龐龍圖延州南城八詠·柳湖
作者：司馬光
朝代：宋

依依煙未歇，漠漠風初靜。
浮花滿波面，不見參差影。
奉和經略龐龍圖延州南城八詠·禊堂
作者：司馬光
朝代：宋

簫鼓震陽休組練，照芳洲意氣坐中。
客羞笑山陰遊河，上督役懷噐之寄。
奉和經略龐龍圖延州南城八詠·緣雲軒
作者：司馬光
朝代：宋

逼漢敞高巖，緣雲結飛閣。
東山草樹曛，致足登臨樂。
奉和經略龐龍圖延州南城八詠·翠漪亭
作者：司馬光
朝代：宋

雕簷日華動，滉瀁照漪漣。
四月芰荷滿，不似在窮邊。
奉和經略龐龍圖延州南城八詠·迎薫亭
作者：司馬光
朝代：宋

華館壓清波，坐待南風至。
須知明牧賢，善達吾君意。
奉和經略龐龍圖延州南城八詠·飛蓋園
作者：司馬光
朝代：宋

軍中富餘暇，飛蓋南城隈。
雍容陪後乘，一一應劉才。
始平公以光得免使北賜之以詩謹依韻酬和
作者：司馬光
朝代：宋

皇華將命得人難，專對非才輒自言。
幸免驅車涉沙漠，尚容載筆侍宣温。
不唯羞屈穹廬膝，無奈常遊魏闕魂。
衮職區區未能補，何時餘論奉清樽。
始平公新作雙樗庵命光爲詩
作者：司馬光
朝代：宋

間氣生王佐，多才秉國鈞。
棟隆憑杞梓，節勁仰松筠。
底績承平業，遺榮壽考身。
結廬依散木，退讓樂天真。
子厚先生哀辭
作者：司馬光
朝代：宋

先生負材氣，弱冠遊窮邊。
麻衣揖鉅公，決策期萬全。
謂言叛羌背，坐可執而鞭。
意趣小參差，萬金莫留連。
中年更折節，六籍事精研。
羲農訖周孔，上下皆貫穿。
造次循繩墨，儒行無少愆。
師道久廢闋，模範幾無傳。
先生力振起，不絕尚聯綿。
教人學雖博，要以禮爲先。
庶幾百世後，復覩三王前。
釋老比尤熾，羣倫將蕩然。
先生論性命，指示令知天。
聲光動京師，名卿爭薦延。
寘之石渠閣，豈徒修簡編。
丞相正自用，立有榮枯權。
先生不可屈，去之歸卧堅。
孤嫠聚滿室，餬口耕無田。
欣欣茹藜藿，皆不思肥鮮。
近因詔書起，尋取病吿旋。
舊廬不能到，丹旐風翩翩。
人生會歸盡，但問愚與賢。
借令陽虎壽，詎足驕顔淵。
況於朱紫貴，飄忽如雲煙。
豈若有清名，高出太白巔。
門人俱絰带，雪涕會松阡。
厚終信爲美，繼志仍須專。
讀經守舊學，勿爲利祿遷。
好禮效古人，勿爲時俗牽。
修內勿修外，執中勿執偏。
當令洙泗風，郁郁滿秦川。
先生儻有知，無憾歸重泉。
子高有徐浩詩碑昌言借摹其文甫及數本石有微釁懼而歸之子高答簡有碎珊瑚之戲昌言以詩贈子高同舍皆和
作者：司馬光
朝代：宋

徐公精筆老生神，石刻猶能妙奪真。
幾爲通書翻喪寶，愈令好事惜傳人。
鋒鋩半折猶能健，圭璧微瑕自足珍。
直使盡隨如意碎，石家玉樹未全貧。
孟嘗
作者：司馬光
朝代：宋

冠蓋盈門意氣豪，海魚兼雨未充庖。
歸來散盡三千客，方悟時人市道交。
孟嘗君歌
作者：司馬光
朝代：宋

君不見薛公在齊當路時，三千豪士相追隨。
邑封萬戶無自入，椎牛釃酒不爲貲。
門下紛紛如市人，雞鳴狗盗亦同塵。
一朝失勢賓客落，唯有馮驩西入秦。
孫器之奉使淮浙至江爲書見寄以詩謝之·其一
作者：司馬光
朝代：宋

韊矢迎山驛，軺車下帝臺。
夜看牛斗分，應有使星来。
孫器之奉使淮浙至江爲書見寄以詩謝之·其三
作者：司馬光
朝代：宋

吳釀木蘭春，紅鱸白錦鱗。
玉盤聊下筯，初識紫絲蓴。
孫器之奉使淮浙至江爲書見寄以詩謝之·其二
作者：司馬光
朝代：宋

曉棹旌旗迥，暮河鉦鼓喧。
商船極目避，漢使一何尊。
孫器之奉使淮浙至江爲書見寄以詩謝之·其五
作者：司馬光
朝代：宋

沙溆鸖爭飛，波光可染衣。
松江異淇水，信美不如歸。
孫器之奉使淮浙至江爲書見寄以詩謝之·其四
作者：司馬光
朝代：宋

岫貼晴天闊，舟緣石岸深。
遙知作書處，纜裊綠波心。
安之令子河陽官舍作蛙樂軒安之有詩寄題輙敢繼和
作者：司馬光
朝代：宋

鼓吹娛俗耳，蛙鳴惬雅懷。
最宜凉雨歇，更與晚風偕。
驥子方長騖，雲衢偶未諧。
功名當努力，留此遺吾儕。
安之朝議哀辭二首·其一
作者：司馬光
朝代：宋

場屋推聲價，朝紳仰典型。
朱衣老卿列，白首戀親庭。
舟壑一朝失，泉臺萬古扃。
音容宛在目，爭免凈飄零。
安之朝議哀辭二首·其二
作者：司馬光
朝代：宋

樂易春陽暖，孤高秋氣清。
老惟知自適，貧不問爲生。
京兆開阡貴，延陵題墓榮。
如何帝師筆，純孝紀名卿。
宋相國公挽辭二首·其一
作者：司馬光
朝代：宋

仁聖初承緒，敷天籲雋賢。
得人兹最盛，射策獨居先。
禁省英聲遠，巖廊至化宣。
辭榮還故第，三事究高年。
宋相國公挽辭二首·其二
作者：司馬光
朝代：宋

邦光華衮襚，家寶素書陳。
東閣簪裾散，西芒宅兆新。
泉臺無復曉，柏逕不知春。
獨有高文在，芬芳繼古人。
宜甫家有金鈴菊客未之識因代菊贈宜甫
作者：司馬光
朝代：宋

主人倦邀客，寂寞委蒼苔。
此日開無益，明年不復開。
宜甫東樓晚飲
作者：司馬光
朝代：宋

賓主俱歡醉，高樓迥倚空。
形忘羈檢外，酒散笑談中。
晚市煙初白，秋園葉半紅。
登臨不厭數，朝夕是寒風。
客中初夏
作者：司馬光
朝代：宋
体裁：七言绝句

四月清和雨乍晴，南山當戶轉分明。
更無柳絮因風起，惟有葵花向日傾。
客思
作者：司馬光
朝代：宋

客思倦漂泊，居然感物華。
關頭望紅葉，馬上見黄花。
薄宦終無定，閑愁詎有涯。
今朝書至否，幾夕夢還家。
宣徽使河東經略使鄭文肅公挽歌·其一
作者：司馬光
朝代：宋

璿璣敷帝命，金節護邊兵。
盡付將軍制，真爲儒者榮。
扶搖方上擊，濛汜忽西傾。
罷市人相吊，紛紛滿百城。
宣徽使河東經略使鄭文肅公挽歌·其二
作者：司馬光
朝代：宋

柳翣喪容盛，江山故國遙。
清時獨長往，何日重来朝。
事與秋雲斷，榮如曉夢消。
西風虎丘路，馬鬛又嶕嶢。
宮漏謠
作者：司馬光
朝代：宋

宮漏清高處處聞，六街寂寂夜將分。
南下河梁緬詰曲，北瞻禁闕鬰繽紛。
黄金鎖閉斗城斜，白玉樓通上帝家。
若木未光潛日月，神仙不動積煙霞。
銅壺銀箭夜何長，杳杳亭亭未遽央。
複道迴廊接西掖，千門萬戶遙相當。
宛轉徘徊不能駐，復出宮城透宮樹。
宮樹烏飛月欲西，燭光一道照沙堤。
龍騎聯翩排閶闔，鳯帷岑寂對狻猊。
廣庭肅肅延冠带，劍佩峥嶸百神會。
施政發令四海春，廟堂垂衣天宇泰。
宿南園
作者：司馬光
朝代：宋

頃來興味少，旬日不爲詩。
昏昏但思眠，疲病知吾衰。
豈無籬邊菊，不欲拈酒巵。
絡緯爾何苦，終夕鳴聲悲。
宿南園·九月十一日夜雨宿南園韓秉國寄酒兼見招以詩謝之
作者：司馬光
朝代：宋

雨多秋草盛，濃綠擁寒階。
吾廬奥且曲，退縮如晴蝸。
小園已自隘，欲往泥霑鞋。
體羸畏風冷，室處門常䦱。
九日古所重，負此時節佳。
緬想使君宴，綺席臨高齋。
肥羜堆玉盤，飛觴酒如淮。
楚舞陵湖波，茱茰落金釵。
神醒鼓吹喧，百疊疑傾崖。
歡餘忽我思，牙兵星火差。
潩泉恥獨醉，醇味相與偕。
我飲雖不多，和氣浩無涯。
梧子拾爲果，拒霜伐爲柴。
沼中數寸魚，烹煎足爲鮭。
誰言無以侑，繞渚多鳴蛙。
交道久衰薄，巋然見吾儕。
奈何數舍遙，晤語積年乖。
況乃辱嘉招，私心豈不懷。
轘轅石道澀，重以陰雲埋。
雖有果下馬，款段非渥洼。
臨風徒竦踊，志願焉能諧。
狂詩寄一笑，聊用當詼俳。
宿石堰聞牧馬者歌
作者：司馬光
朝代：宋

大河之曲多寛閑，牧田枕倚長堤灣。
烏栖鵲散堤樹寂，柝木聲稀宵欲闌。
牧兒跨馬乘涼月，歷歷繞羣高唱發。
幽情逸氣生自然，往往鳴鞘應疏節。
歌辭難辨野風高，似述離憂嗟役勞。
徘徊不斷何妨近，彷彿微聞已復遙。
長川冷浸秋雲白，露草飜光凝碧色。
星疏河淡夜初長，展轉空亭奈孤客。
洞簫音律京君明，可憐骨朽不更生。
安得使傳哀怨意，爲我寫之羌笛聲。
寄唐州吳辨叔二兄
作者：司馬光
朝代：宋

方城古稱險，遠在豫州南。
近歳汙莱闢，新民秦晉參。
當官誠近厚，獲譴亦無慚。
但惜牆陰竹，歸轅幾日驂。
寄成都吴龍圖同年
作者：司馬光
朝代：宋

照席燭花暖，隨車劍騎寒。
江山資秀句，風月助清歡。
政簡坤維静，仁深井絡安。
行歌與獨酌，豈得並閑官。
寄揚州侯都監
作者：司馬光
朝代：宋

木落淮南樹，秋風日夜高。
月臨揚子渡，雪捲廣陵濤。
不得同蕭散，何因破鬰陶。
空憑尺書速，未解夣魂勞。
寄清逸魏處士
作者：司馬光
朝代：宋

鄉樹三搖落，臨風歌式微。
徒嗟俗緣重，端使素心違。
茅閣松杉冷，山園藥草肥。
不能如海燕，歲歲一西飛。
寄聶之美
作者：司馬光
朝代：宋

去歲雙毛白，今春一齒零。
人生浮似葉，客宦泛如萍。
塞上貂裘弊，天涯海氣腥。
何當占箕潁，蕭散並柴扃。
寄贈致仕劉都官
作者：司馬光
朝代：宋

星郎年未至，辭祿一何高。
目瑩棲靈氣，眉疏出秀毫。
胸中自有樂，身外盡徒勞。
回首紅塵地，紛紛笑我曹。
解紱沱江外，誅茅井絡邊。
老萊夫婦隱，韋孟子孫賢。
浮蟻邀旁舍，蹲鴟種薄田。
不須親几杖，想望已蕭然。
寄鄭縣史令千之·其一
作者：司馬光
朝代：宋

憐君比比得佳縣，勝概閑情雙有餘。
爲看西溪日沈後，如何南浦月生初。
寄鄭縣史令千之·其二
作者：司馬光
朝代：宋

長春宮柳遠扶疏，新樹應多舊已枯。
蠧柱苔牆偏尋歷，古亭猶有杜詩無。
寄陜西提刑江學士
作者：司馬光
朝代：宋

明主於庶獄，選才從本朝。
鄼侯三尺律，漢使一封軺。
郡國清名滿，關河古意饒。
淒涼乘障客，華髪日蕭蕭。
寄題傅欽之濟源别業
作者：司馬光
朝代：宋

縣郭遙相望，脩篁百畝餘。
林間清濟水，門外太行車。
道勝隨宜足，身閑與世疏。
何時容命駕，采蕨釣肥魚。
寄題刁景純藏春塢
作者：司馬光
朝代：宋

藏春在何許，鬰鬰萬松林。
永日門闌静，東風花木深。
主公今素髪，野服遂初心。
時與鄉人醉，高歌散百金。
寄題宇文中允所居
作者：司馬光
朝代：宋

孤宦行直道，栖栖良可悲。
誰能拂衣去，不待掛冠期。
經史乃吾友，雲山爲已知。
世間青紫貴，盡付兩佳兒。
寄題常州東山亭二首·其一
作者：司馬光
朝代：宋

謝傅英聲高可攀，結茅積土想東山。
常憂勝概一朝盡，豈信風流千古還。
麈尾蒲葵供永日，酒樽棋局奉歡顔。
賢侯心迹遙相望，不使蘭陵風月閑。
寄題常州東山亭二首·其二
作者：司馬光
朝代：宋

閥閱崔嵬動四方，入門鸞鶴自成行。
青緺舊已臨佳郡，墨客新歸耀故鄉。
醉舞幾應摧屐齒，對棋正欲賭香囊。
階庭玉樹寒相照，更使東山逸氣長。
寄題張著作善頌堂
作者：司馬光
朝代：宋

玉壘老先生，逍遙樂太平。
門闌百客盛，冠蓋一鄉榮。
國族招邀近，堂皇指顧成。
江山對平遠，圖史散縱横。
止水中心適，秋毫物外輕。
鯉庭新露冕，閭巷不須驚。
寄題李水部滻水别業
作者：司馬光
朝代：宋

茅茨臨素滻，沃野带長林。
日永一堂静，草生三逕深。
消憂何用酒，爲樂不須琴。
擾擾市朝客，無人知此心。
寄題李舍人蒲中新齋
作者：司馬光
朝代：宋

隴上家聲勇氣殊，邊庭卧鼓欲安居。
非同王翦私求宅，更似甘寧晚好書。
劍倚寒窗風淅瀝，門無雜客柳蕭疏。
蒲州風土平生愛，爲問旁鄰地有餘。
寄題洪州慈濟師西軒
作者：司馬光
朝代：宋

登臨傳勝絕，悵息未成遊。
山氣高凌霽，湖光碧照秋。
煙疏茶竈迥，燈冷竹房幽。
安得聊憑檻，蕭然洗客愁。
寄題濟源李少卿園亭
作者：司馬光
朝代：宋

縣僻人事少，土肥風物殊。
杖刊靈壽木，輪裹溴梁蒲。
竹不減淇水，花仍似洛都。
主公眉雪白，遊覽未嘗扶。
寄題興州晁都官東沼沼上有唐鄭都官詩刻石
作者：司馬光
朝代：宋

名郎遊勝地，心跡繼風流。
昔爲題詩著，今因好事修。
四山相照映，五馬屢淹留。
想見波光凈，依然一片秋。
寄題錢君倚明州重修衆樂亭
作者：司馬光
朝代：宋

横橋通廢島，華宇出荒榛。
風日逢知已，湖山得主人。
使君如獨樂，衆庶必深顰。
何以知家給，笙歌滿水濱。
寄題陟屺寺
作者：司馬光
朝代：宋

鄭南峰下寺前軒，反景分明見渭川。
爲報十年容易别，於今愁悴不如先。
寒食南宮夜飲
作者：司馬光
朝代：宋

積旬留省署，容易度春華。
芳草踏青晚，長楸行樂賖。
雲疏時送雨，風細暗飛花。
直有黄金百，無因過酒家。
寒食御筵口號二首·其一
作者：司馬光
朝代：宋

雨意沉沉潑火餘，夔龍盛集退朝初。
酒殽絡繹來丹禁，冠劍参差下玉除。
紫鳳歸飛雲爛漫，黄鸝新囀柳扶疏。
麥禾滿野邊烽息，佳節何妨賦樂胥。
寒食御筵口號二首·其二
作者：司馬光
朝代：宋

聖主褒優鼎軸臣，金觴玉醴照青春。
萬家煙火朝來静，九陌風光雨後新。
高燕翔飛驚紫綬，餘光點綴託朱輪。
問牛因得觀民俗，不獨嬉遊惜令辰。
寒食許昌道中寄幕府諸君
作者：司馬光
朝代：宋

原上煙蕪淡復濃，寂寥佳節思無窮。
竹林近水半邊綠，桃樹連村一片紅。
盡日解鞍山店雨，晚天回首酒旗風。
遙知幕府清明飲，應笑驅馳羈旅中。
寒食遊南園獨飲
作者：司馬光
朝代：宋

寒食良辰無賞心，雜花爛熳柳成陰。
若非獨酌酬佳景，一日風光直萬金。
寓泊鄭圃寄獻昌言舍人
作者：司馬光
朝代：宋

旅食緇衣館，飄蓬怳自迷。
樹横寒霧遠，山隱古原低。
愁暮空庭雀，驚晨别墅雞。
故人何處在，依約玉繩西。
寶鑑貽開叔
作者：司馬光
朝代：宋

流塵集寶鑑，塵昏鑑不昏。
纖泥落清水，泥渾非水渾。
人能辨二物，相與自忘言。
二物不能辨，悠悠何足論。
無爲捨其內，逐外取煩冤。
射堋
作者：司馬光
朝代：宋

疊鼓花前急，紅旌竹外高。
驚飈分白羽，餘響振烏號。
壯觀傾春陌，讙聲湧夜濤。
因兹刑禮俗，豈獨事遊遨。
將軍行
作者：司馬光
朝代：宋

赤光滿面脣激朱，虬鬚虎顙三十餘。
腰垂金印結紫綬，諸將不敢過庭除。
羽林精卒二十萬，注聽鉦鼓觀麾旟。
肥牛百頭酒萬石，爛漫一日供歡娛。
自言不喜讀兵法，智略何必求孫吳。
賀蘭山前烽火滿，誰令小虜驕慢延須臾。
小園晚飲
作者：司馬光
朝代：宋

公府豐暇豫，真成棄擲春。
招邀俱勝友，爛漫醉芳辰。
花艶穠無敵，文鋒健有神。
猶勝擁朱墨，終日坐埃塵。
小詩招僚友晚遊後園二首·其一
作者：司馬光
朝代：宋

五陵年少競春暉，肥馬銀鞍白玉羈。
何似松間煮新茗，更來花底覆殘棋。
小詩招僚友晚遊後園二首·其二
作者：司馬光
朝代：宋

麥田小雨隴微青，草樹欣欣照晚晴。
花下客來醒亦好，猶勝閉戶過清明。
小雨
作者：司馬光
朝代：宋

雲日互出没，數朝飛雨清。
曈曨似欲止，廉纖還未晴。
映空輕絲亂，著物細珠明。
葉端危未落，荷心重忽傾。
喜涼高鷰舞，便濕羣蛙鳴。
於予亦有得，藥畹胡麻生。
居洛初夏作
作者：司馬光
朝代：宋

四月清和雨乍晴，南山當戶轉分明。
更無柳絮隨風起，惟有葵花向日傾。
山中早春
作者：司馬光
朝代：宋

山木欣欣意，春光次第催。
欹巾望歸鴈，伏檻聽新雷。
巖静聞冰折，巢空喜燕來。
澗花從寂寞，亦向草堂開。
山家
作者：司馬光
朝代：宋

林下脫雙履，窗邊掛幅巾。
閑堂風掩戶，斷嶺月窺人。
山頭春色
作者：司馬光
朝代：宋

天意欲迴煦，羣生稍鬰蒸。
平田猶未遍，絕嶺獨先升。
翠色添崖柏，寒聲折澗冰。
誰爲物外友，挈手共同登。
席上賦得榛
作者：司馬光
朝代：宋

微物生山澤，蕭條荆棘鄰。
何人掇秋實，此日待嘉賓。
雖無木桃贈，投此寄情親。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章·其一
作者：司馬光
朝代：宋

宜春果結洛陽枝，正遇耆明會客時。
更引輕舟倚蘆岸，香秔鮮鱠雅相宜。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章·其三
作者：司馬光
朝代：宋

君從好事不知疲，種子成株凡幾時。
摘獻帝師三取二，自嘗兩顆且隨宜。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章·其二
作者：司馬光
朝代：宋

圓小香黄珠顆垂，結成洛邑重霜時。
相公和氣陶羣物，不是寒溫變土宜。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章·其五
作者：司馬光
朝代：宋

弊居橘亦自南移，愛護栽培費歳時。
前此實成酸苦甚，應由與德不相宜。
席君從於洛城種金橘今秋始結六實以其四獻開府太師招三客以賞之留守相公時賦詩以紀奇事光竊不自揆輙依高韻繼成五章·其四
作者：司馬光
朝代：宋

物不須多且賞奇，禦寒相見結庵時。
江南江北徒虚語，盡信前書是不宜。
平日遊園常策筇杖秋来發篋復出貂褥二物皆景仁所貺覩物思人斐然成詩
作者：司馬光
朝代：宋

筇杖攜已久，貂褥展猶新。
漸染岷山雪，拂除京國塵。
危扶醉歸路，穩稱病來身。
賴此齋中物，時如見故人。
座中呈子駿堯夫
作者：司馬光
朝代：宋

微雨雖妨行樂，薄寒却解留花。
今日且遊小圃，明朝更向誰家。
康定中予過洛橋南得詩兩句於今三十二年矣再過其處足成一章
作者：司馬光
朝代：宋

銅駝陌上桃花紅，洛陽無處無春風。
重來羞見水中影，鬢毛蕭颯如秋蓬。
延安道中作
作者：司馬光
朝代：宋

羈旅兼邊思，川原蹀血新。
煙雲長带雨，草樹不知春。
細水淘沙骨，驚飈轉路塵。
今朝見烽火，白首太平人。
張元常挽歌二首·其一
作者：司馬光
朝代：宋

爲吏文無害，臨民政不苛。
渾金生自美，古井澹無波。
方喜風鵬舉，旋聞隙駟過。
善人宜壽考，報施定如何。
張元常挽歌二首·其二
作者：司馬光
朝代：宋

秀眉無足驗，結轖遽爲災。
鄉曲三年别，江山萬里迴。
林閭飛旐入，書劍逐舟来。
墳草枯還綠，重泉不復開。
張明叔兄弟雨中見過弄水軒投壺賭酒薄暮而散詰朝以詩謝之
作者：司馬光
朝代：宋

喜君午際來，涼雨正紛泊。
呼奴掃南軒，壺席謹量度。
軒前紅薇開，壺下鳴泉落。
必爭如五射，有禮異六博。
求全怯垂成，倒置畏反躍。
雖無百驍巧，且有一笑樂。
交飛觥酒滿，強進盤餐薄。
苟非興趣同，珍殽徒綺錯。
待詔·其一
作者：司馬光
朝代：宋

京洛風塵裏，相逢眼盡青。
故人多密近，誰誦四隅銘。
待詔·其二
作者：司馬光
朝代：宋

待詔久公車，囊装半已虚。
雄文雖雅麗，未得似相如。
得菊并詩
作者：司馬光
朝代：宋

黄花小墢和煙斸，野興蕭蕭已相逐。
同來更得兼詩句，久立看詩忘栽菊。
從始平公城西大閲
作者：司馬光
朝代：宋

滄溟浴日照春臺，組練光中玉帳開。
汾水騰凌金鼓震，西山宛轉斾旌迴。
逍遙靜散晴空雨，叱咤横飛迥野雷。
坐鎮四夷真漢相，武侯空復道英才。
御宴送李宣徽知真定府口號
作者：司馬光
朝代：宋

匈奴舊畏李將軍，今日重來幾代孫。
旗尾飄揚山燒裂，馬啼騰踏塞塵昏。
降王稽顙朝南闕，天子垂衣御北門。
幕府事閑刁斗靜，碧潭佳景日開樽。
御溝
作者：司馬光
朝代：宋

萬戶鬰相鉤，枝分瑟瑟流。
縈紆通桂觀，隱見带龍樓。
碧映千林曙，紅飄一葉秋。
寒波長不竭，歳歳奉宸遊。
御溝·同范景仁寄修書諸同舍
作者：司馬光
朝代：宋

烈火非不猛，不耗百鍊金。
寒霜非不嚴，不彫竹柏林。
小人勢利合，傾覆無常心。
君子道德親，白首猶視今。
諸君閨臺秀，相得如璆琳。
離羣一昔期，乃爾動悲吟。
古風久已衰，交道日頹侵。
願名思友操，播之清徽琴。
御溝·怪石
作者：司馬光
朝代：宋

昔去江湖鄉，來與松桂接。
圭角老龍脊，鋒稜秋劍鋏。
歷亂枯苔點，交横敗莎葉。
會使成都人，更取神蓍揲。
御溝·未開木芙蓉
作者：司馬光
朝代：宋

木末采芙蓉，騷人歌所無。
何言霜花艷，不與水芝殊。
香苞麝臍結，茂葉桐陰敷。
豈若龜巢類，飄零老五湖。
御溝·菊
作者：司馬光
朝代：宋

瑣瑣南陽菊，秋潭歳自開。
孤根擁紅葉，落蘂媚蒼苔。
正以參靈藥，因之植紫臺。
願兼金掌露，同入柏梁杯。
御溝·觀試騎射
作者：司馬光
朝代：宋

閶闔風正清，觚稜日初媚。
材雄集便殿，玉座親臨視。
三河俠少兒，初識天子貴。
天山汗血騮，蹀躞金鐶轡。
揚鞭秋雲高，顧盼有餘銳。
縈回勢可觀，罄控動如志。
毫釐應心目，審固參身臂。
鳴絃電雹驚，寸的冰瓦碎。
龍顔薄笑春，喜色連傍侍。
旦爲徒步人，暮作彯纓使。
揚揚出九門，親友生意氣。
須知天地德，慎勿忘所自。
黠羌猶旅拒，獫狁方繁熾。
求爲忠義臣，無負搜羅意。
御溝·讀武士策
作者：司馬光
朝代：宋

漢家求猛士，雲集未央宮。
天外朝星淡，山西將種空。
奇謀紛並進，壯節凜生風。
八陣縱横勢，依然見目中。
御溝·賜書
作者：司馬光
朝代：宋

上聖固天縱，英藝皆絕倫。
時乘萬幾閑，翰動如有神。
用之當豫遊，不忘安四民。
匪頒及羣下，絡繹來中宸。
毰毸靈鳯翔，鬰怒虬龍振。
清若四海秋，熙如天下春。
愚臣土芥微，亦受雨露均。
願推賜書意，直以古義陳。
士本學先王，所求誼與仁。
農當服稼穯，昏作甽畝勤。
百工備用器，不治刺繡文。
萬商遷有無，不通珠翠珍。
四業既交修，坐令風化純。
人和衣食豐，天應殊祥臻。
皇心正在此，非以能高人。
御溝·賜果
作者：司馬光
朝代：宋

南海荔枝來，别館蒲萄成。
匪頒浹下陳，捧拜同驩榮。
置黍敢先食，覽槃多未名。
懷核待歸種，復愁千歳生。
御溝·賜酒
作者：司馬光
朝代：宋

和氣盈金榼，恩光湛玉觴。
應知北山羽，猶怯上林霜。
醇味回秋色，清都近醉鄉。
山茅霑雨露，誓極寸心長。
御筵送李宣徽知真定府
作者：司馬光
朝代：宋

秋風蕭瑟引華旌，祖宴高張出斗城。
玉饌芳菲羅百鐵，繡衣照耀擁千兵。
驪歌未闋長楊苑，騎吹先臨細柳營。
雨露醲恩何以報，沙場不惜樹功名。
御製後苑賞花釣魚七言四韻詩一首奉聖旨次韻
作者：司馬光
朝代：宋

馺娑蜚廉次第開，鳴鞘傳蹕自天來。
雲隨綵仗低臨幄，柳壓金堤翠入杯。
檻倚柔風絲縹渺，花翻麗日影徘徊。
上林春色長如舊，玉輦嬉遊歳歳陪。
復古詩首句云獨步復静坐輙繼二章·獨步
作者：司馬光
朝代：宋

踽踽出東軒，徐徐步小園。
何須從吏卒，亦不引兒孫。
躡屐尋莎徑，攜筇撥水源。
愁聞俗客到，唯說市朝喧。
復古詩首句云獨步復静坐輙繼二章·靜坐
作者：司馬光
朝代：宋

一榻僅容膝，身心俱寂然。
直緣知樂內，亦不爲安禪。
棐几陳編掩，竹窗殘局捐。
尚餘喧噪在，野鳥與林蟬。
復用三公燕集韻酬子駿堯夫
作者：司馬光
朝代：宋

官閑虚室白，粟飽太倉紅。
朝夕掃三徑，往來從二公。
蒹葭徒倚玉，燕雀豈知鴻。
相遇輙同醉，惟愁樽酒空。
忝職諌垣日負憂畏緬思雲夫處士老兄蕭然物外何樂如之因成浮槎詩寄獻以抒鄙懷
作者：司馬光
朝代：宋

秋水浮槎客，漂如一葉輕。
鷗羣須仗信，鯨口幾忘生。
耿耿天津闊，滔滔海浪驚。
何時還故土，懷糈問君平。
悼靜照堂僧
作者：司馬光
朝代：宋

寶閣灰寒靜照新，馬啼從此踏京塵。
金門乞得詩千首，蕭寺歸時老一身。
弟子去來渾領袖，交朋存歿半簪紳。
西風又剪梧桐葉，不見蒲團舊主人。
感懷
作者：司馬光
朝代：宋

昨日春冰破水邊，今朝臘雪墜風前。
歳華過目疾飛鳥，壯志如何不着鞭。
感春
作者：司馬光
朝代：宋

積草滿春庭，衡門永晝扃。
波頭何事白，柳眼爲誰青。
榮落浮雲度，悲歡熟醉醒。
繁華非我物，隨意任飄零。
感物
作者：司馬光
朝代：宋

朝看新燕飛，暮聼子規啼。
尺蠖身藏葉，神龜尾曳泥。
韝鷹何用掣，櫪馬不當嘶。
自伐憎狙巧，頽然憂木雞。
感興寄聶之美
作者：司馬光
朝代：宋

平生百無可，強爲一官縻。
世味偏予薄，心期獨子知。
林猿愁玉瑣，櫪馬患金羈。
年事今華髪，求榮欲爲誰。
慶文公八十會口號
作者：司馬光
朝代：宋

元勛茂德古無倫，海內高閑第一人。
台席已酬調鼎志，磻溪還作釣魚身。
師臣首冠三旌貴，歲曆行開九十新。
願過期頤躋上壽，飛觴四十有餘春。
慶曆七年祀南郊禮畢賀赦
作者：司馬光
朝代：宋

雷鼓千通破大幽，天開獄鑰縱纍囚。
驛書散出先飛鳥，一日恩流四百州。
憫獄謠
作者：司馬光
朝代：宋

五刑象天有震耀，上聖本以防姦邪。
法官由來少和泰，臯陶之面如削瓜。
況於秦漢任酷吏，死人籍籍如亂麻。
捶楚之求靡不得，小者勍刖大滅家。
君不見古時牢獄地，幾多冤骨埋黄沙。
憶同尋上陽故宮路
作者：司馬光
朝代：宋

上陽門外雲連草，車馬遙遙往來道。
昔王遊豫幾何年，今人豈識當時好。
明珠翠羽已成塵，道上行人幾番老。
當時秋天落宮槐，今此婆娑皆合抱。
憶龐之道
作者：司馬光
朝代：宋

疇昔兩垂髫，知音結久要。
何言半塗别，不待歳寒彫。
幸有才名在，非隨氣運消。
英靈猶彷彿，宿草已蕭蕭。
應天院朝拜回呈景仁
作者：司馬光
朝代：宋

鷄鳴上馬過河橋，何異東都赴早朝。
紅日已高猶熟寢，比君殊未得逍遙。
或謂光嗤景仁談禪而自談又因用前韻爲景仁解禪
作者：司馬光
朝代：宋

賤子悟已久，景仁迷自今。
良因拯溺急，是致涉波深。
到岸何須栰，揮鉏不見金。
浮雲任來往，明月在天心。
戲下歌
作者：司馬光
朝代：宋

項王初破函關兵，氣壓山河風火明。
旌旗金鼓四十萬，夜泊鴻門期曉戰。
關東席卷五諸侯，沛公君臣相視愁。
幸因項伯謝前過，進謁不敢須臾留。
椎牛高會召諸將，寶劍泠泠舞席上。
咸陽灰燼義帝遷，分裂九州如指掌。
功高意滿思東歸，韓生受誅不復疑。
區區蜀漢遷謫地，縱使倒戈何足爲。
戲呈堯夫
作者：司馬光
朝代：宋

近來朝野客，無坐不談禪。
顧我何爲者，逢人獨懵然。
羡君詩既好，說佛衆誰先。
只恐前身是，東都白樂天。
戲書宋子才止足堂
作者：司馬光
朝代：宋

舉世戀榮祿，夜行無乃勞。
獨君年未至，止足一何高。
矮製烏紗帽，寛裁白氎袍。
華榱坐終日，閑按紫檀槽。
招子駿堯夫
作者：司馬光
朝代：宋

虚牖延朝光，高林散晴靄。
深夏猶清和，閑齋亦爽塏。
離羣纔宿昔，跂佇心已痗。
楸枰頗光潔，置設儼相待。
軒車能朅来，雞黍足充餒。
探花橋
作者：司馬光
朝代：宋

橋邊春意近，五馬屢徘徊。
湖水旦暮淥，林花早晚開。
適因嘗酒到，又爲賦詩来。
借問雙華表，經過日幾回。
放鸚鵡二首·其一
作者：司馬光
朝代：宋

野性思歸久，籠樊今始開。
雖知主恩厚，何日肯重來。
放鸚鵡二首·其二
作者：司馬光
朝代：宋

雖道長安樂，爭如在隴頭。
林間祝聖主，萬歳復千秋。
故侍讀學士張公哀辭二首·其一
作者：司馬光
朝代：宋

喜慍與榮枯，居之悉晏如。
稍門多執筆，至老不抛書。
常愧無能極，曾霑清論餘。
秋風郭門外，雨泣望喪車。
故侍讀學士張公哀辭二首·其二
作者：司馬光
朝代：宋

凶夢歌洹水，妖巢集戴鵀。
未嘗餘俸祿，無以具衣衾。
袁渙分倉穀，翁歸賜府金。
佗年純固傳，寧使令名沈。
故相國潁公挽歌辭三首·其一
作者：司馬光
朝代：宋

儒衣臨絕塞，廟略運奇兵。
緩带羌塵靜，靈旗海霧清。
公心結明主，陰德庇羣生。
名遂身仍退，人間五福并。
故相國潁公挽歌辭三首·其三
作者：司馬光
朝代：宋

滄波與鄧林，魚鳥久飛沉。
一旦成陳迹，何人識寸心。
高山亡景行，流水失知音。
淚盡離東閣，歸来破故琴。
故相國潁公挽歌辭三首·其二
作者：司馬光
朝代：宋

銘旌遠明滅，騎吹去低昂。
三鼎功名大，重泉日月長。
鶴飛来弔客，牛臥卜連岡。
車馬還城郭，悲風滿白楊。
故絳城
作者：司馬光
朝代：宋

文公恢霸略，征討輔周衰。
奕世爲盟主，諸侯聽會期。
山河表裏在，朝市古今移。
欲訪虒祁處，鄉人亦不知。
故翰林彭學士挽歌·其一
作者：司馬光
朝代：宋

夙昔遊清貫，時流籍重名。
讐書石渠秘，視草玉堂榮。
吉兆虚三鱓，凶期告兩楹。
子雲思故國，墳樹必西傾。
故翰林彭學士挽歌·其三
作者：司馬光
朝代：宋

祖奠垂將撤，笳簫儼欲行。
野寒嘶故馬，樹轉出新旌。
泉路幽無底，魚燈曖不明。
如何齎美志，鬰鬰向佳城。
故翰林彭學士挽歌·其二
作者：司馬光
朝代：宋

平生對交舊，萬日正如初。
不復知榮賤，都能忘戚疏。
遺靈瞻素几，僞物屏塗車。
家事何蕭索，空餘萬卷書。
效趙學士體成口號十章獻開府太師·其一
作者：司馬光
朝代：宋

都人共喜太師回，比戶爭迎不得催。
正值土樓灘水淺，大家出手挽船来。
效趙學士體成口號十章獻開府太師·其一〇
作者：司馬光
朝代：宋

八十聰明強徤身，况從壯歳秉鴻鈞。
功名富貴古亦有，無事歸来能幾人。
效趙學士體成口號十章獻開府太師·其七
作者：司馬光
朝代：宋

東田小籍選新聲，歌吹胡琴色色精。
客少有時全不用，天然水竹湛餘清。
效趙學士體成口號十章獻開府太師·其三
作者：司馬光
朝代：宋

歸来甫可及春殘，丞相頻邀賞牡丹。
遠處名園多不到，尊前日獻百餘盤。
效趙學士體成口號十章獻開府太師·其九
作者：司馬光
朝代：宋

矮帽長絛紫縠衫，朱門深静似重巖。
莫言永日渾無事，種藥移花一一監。
效趙學士體成口號十章獻開府太師·其二
作者：司馬光
朝代：宋

東郊車馬走紅塵，城外多於城裏人。
誰信今朝還政後，過如前歳下車新。
效趙學士體成口號十章獻開府太師·其五
作者：司馬光
朝代：宋

公廚敕許釀芳樽，屢喚賓朋醉後園。
謔浪略無名位間，誰人知道太師尊。
效趙學士體成口號十章獻開府太師·其八
作者：司馬光
朝代：宋

首夏清和新雨晴，綠莎細軟不妨行。
園夫遮道白何事，梔子花開斑笋生。
效趙學士體成口號十章獻開府太師·其六
作者：司馬光
朝代：宋

過春稀復到諸園，厭苦終朝鼓吹喧。
招得老僧江外至，啜茶揮麈話松軒。
效趙學士體成口號十章獻開府太師·其四
作者：司馬光
朝代：宋

洛陽風俗重繁華，荷擔樵夫亦戴花。
貪看二公同宴會，遊人昏黑忘還家。
數日不至後圃今晚偶來芳物都盡率然成詩
作者：司馬光
朝代：宋

爛漫不解賞，飄零空慘悽。
殘紅正滿地，不忍踏芳蹊。
文太師挽歌三首·其一
作者：司馬光
朝代：宋

汾晉地形美，古今多鉅賢。
况承勛烈後，宜有慶靈傳。
著位登朝古，聲華出衆先。
起家從此始，圭組遂蟬聯。
文太師挽歌三首·其三
作者：司馬光
朝代：宋

夏屋封何處，山田有卧牛。
蟠根走伊水，回首負嵩丘。
忠孝家風備，哀榮禮秩優。
龍鸞舞宸翰，萬古照松楸。
文太師挽歌三首·其二
作者：司馬光
朝代：宋

美化流民物，薰然遺愛多。
欒公當日社，邵父至今歌。
庭有三鱣集，門容駟馬過。
欲知餘慶在，公鼎格平和。
新買疊石溪莊再用前韻招景仁
作者：司馬光
朝代：宋

一溪清水珮聲寒，兩岸莓苔錦繡斑。
三徑誰來卜鄰舍，千峰我已作家山。
鹿裘藜杖偏宜老，紫陌紅塵不稱閑。
早挈琴書遠相就，放歌爛醉白雲間。
新遷書齋頗爲清曠偶書呈全董二秀才并示姪良富
作者：司馬光
朝代：宋

長夏暑候濁，雲火高巑岏。
豈徒肌骨煩，木卷川流乾。
新居得南齋，楹檻稍虛寛。
森羅對草樹，曉暮清陰寒。
汛掃布几簟，氣體粗可安。
圖書雖非多，亦足備覽觀。
聖賢述事業，細大無不完。
高出萬古表，遠窮四海端。
於中苟得趣，自可忘寢餐。
況今有道世，糓祿正可干。
朂哉二三子，及時張羽翰。
力學致顯位，拖玉簪華冠。
毋爲玩博弈，趣取一笑歡。
壯年不再來，急景如流丸。
旅宿睢陽南湖
作者：司馬光
朝代：宋

梁王棄宮館，時世古今違。
猶有南湖水，春來鴈鶩飛。
樓臺沈倒影，林薄挂餘暉。
豪侈終何在，行人得暫依。
早春·其一
作者：司馬光
朝代：宋

梅梢柳萼未全開，日澹風和春意來。
雨後誰家有桃李，會須多買及時栽。
早春·其二
作者：司馬光
朝代：宋

璿霄轉斗車，春意逼梅花。
熟寐侵街鼓，閑情到酒家。
晴陽浮地末，寒色斂天涯。
歸鴈空餘迹，朝來印浦沙。
早春寄景仁·其一
作者：司馬光
朝代：宋

辛夷花爛開，故人殊未來。
愁看柳漸綠，忍更折殘梅。
早春寄景仁·其二
作者：司馬光
朝代：宋

疊石溪上春，茅茨卜築新。
前言如不踐，山蟬又笑人。
早春寄東郡舊同僚
作者：司馬光
朝代：宋

樓臺带餘雪，寒色未全收。
久負入關意，空爲同舍羞。
清樽接勝友，飛蓋從賢侯。
應恨春來晚，烟林已數游。
早春戲作呈范景仁
作者：司馬光
朝代：宋

閏餘春意早，卉木先有思。
嚶嚶羣鳥翔，東西各求類。
伊予忝諌垣，動息抱憂悸。
衮職曠不補，言責真可畏。
況復禁過從，陋巷若囚繫。
茅茨庇風雨，偏隘無餘地。
時於壞垣隙，歷歷生新薺。
君侯乃比鄰，跬步難自致。
常思去歲初，西軒學歌吹。
座客皆故人，歡笑無拘忌。
平生不喜酒，是日成爛醉。
豈言長揖歸，良會難再值。
東風忽復來，時華一何駛。
叢竹固無恙，夭桃作花異。
朝廷正清明，詎肯容竊位。
何當遂廢放，歡飲還自恣。
早朝書事
作者：司馬光
朝代：宋

太白明如李，東方三丈高。
晨光孤照闕，霧氣濕侵袍。
槐柳經霜慘，驊騮得路豪。
素餐無小補，俛仰愧金鼇。
早行
作者：司馬光
朝代：宋

寒犬吠柴門，荒雞鳴遠村。
河聲空自急，月影不曾渾。
木末星猶白，榛中露已繁。
客心獨惆悵，四顧與誰言。
旬慮十七韻呈同舍
作者：司馬光
朝代：宋

府官無旬休，慮問廼遊息。
詔書禁從詣，還舍始朝食。
緩带對藜羮，下筯免促迫。
門前吏卒散，却掃謝來客。
北軒有藤牀，今晨始拂拭。
蓬髪亂宜梳，霜髭閑可摘。
開囊曬藥物，發笥出書册。
菊畦親灌浸，茶器自涓滌。
於時孟秋末，天晴色紺碧。
林葉雖未零，風聲已淅瀝。
神明還九藏，清氣襲百脉。
征夫解甲胄，疲馬脫羈靮。
蜚鳥開樊籠，跳魚出鼎鬲。
形骸盡我有，不復爲物役。
雖非久安逸，幸得少頃適。
訟庭止敲扑，咫尺異喧寂。
明朝不能然，顧盼愁月夕。
昌言有詠石髪詩三章模寫精楷殆難復加僕雖未睹兹物而已若識之久者輒復強爲三詩以繼其後非敢庶幾肩差適足爲前詩之輿臺耳·其一
作者：司馬光
朝代：宋

萬古風濤浸石巖，老苔垂足細䰐鬖。
傳聞海底珠無數，何事從來散不簪。
昌言有詠石髪詩三章模寫精楷殆難復加僕雖未睹兹物而已若識之久者輒復強爲三詩以繼其後非敢庶幾肩差適足爲前詩之輿臺耳·其三
作者：司馬光
朝代：宋

琅菜來從若木邊，非膏非沐綠宛延。
玉盤委積羞佳客，不是陶家無饌錢。
昌言有詠石髪詩三章模寫精楷殆難復加僕雖未睹兹物而已若識之久者輒復強爲三詩以繼其後非敢庶幾肩差適足爲前詩之輿臺耳·其二
作者：司馬光
朝代：宋

金闕銀城仙客居，欲傳消息問麻姑。
蓬萊無物堪爲信，剪寄蒼龍一握鬚。
昌言見督詩債戲呈絕句
作者：司馬光
朝代：宋

學餒才貧杼軸勞，踰年避債負詩豪。
倒囊不惜償虚劵，未敵瓊瑤舊價高。
昌言謫官符離有病鶴折翼舟載以行及還修注始平公以詩問之命光同賦二首·其一
作者：司馬光
朝代：宋

曾下青田啄玉苗，泥沙病羽久蕭條。
謫仙不欲留塵世，依舊提攜上碧霄。
昌言謫官符離有病鶴折翼舟載以行及還修注始平公以詩問之命光同賦二首·其二
作者：司馬光
朝代：宋

相閣書傳紫闥深，破緘先問九臯禽。
不令一物傷天理，仁愛方知真宰心。
明日雨止復招子駿堯夫遊南園·其一
作者：司馬光
朝代：宋

昨朝洛北阻遊陪，惆悵中橋半醉回。
潑火既經寒食雨，解酲須撥凍醪醅。
明日雨止復招子駿堯夫遊南園·其二
作者：司馬光
朝代：宋

遙思花寨交横錦，未分春心斗頓灰。
更與二三頭白友，試携薄具上高臺。
昔予嘗權宰韋城今重過之二十五年矣慨然有懷
作者：司馬光
朝代：宋

二十五年南北走，遺愛寂然民記否。
昔日嬰兒今壯夫，昔日壯夫今老叟。
昔别贈宋復古張景淳
作者：司馬光
朝代：宋

昔别如飛蓬，飄蕩随所適。
那知十六載，巵酒對今夕。
渺然思舊遊，間不容一息。
百年詎幾何，會合難屢得。
復古素愷悌，志行重金錫。
皎如百鍊精，不爲燥濕易。
景淳氣高逸，浩蕩誰與敵。
下筆驚雷霆，龍蛇走屋壁。
居然器業美，但有富貴逼。
佗時綰金印，羈束愈愁寂。
須窮今日懽，快意浮大白。
勿辤簪弁傾，頽然倒樽席。
春
作者：司馬光
朝代：宋

紅桃素李競年華，周偏長安萬萬家。
何事青青庭下柏，東風吹盡亦無花。
春日思景仁
作者：司馬光
朝代：宋

去歳洛城中，嬉遊處處同。
從離崿嶺北，常夢潩泉東。
草遶春街碧，花繁夕市紅。
臨風默惆悵，想像白眉翁。
春日書寄東郡諸同舍
作者：司馬光
朝代：宋

滑臺古鎮掲高牙，主人賢厚賓友嘉。
公庭退休射堂飲，水沈綠李浮甘瓜。
清言妙諭間詼謔，笑語往反何喧譁。
别來汎濫若浮梗，塵愁俗累稠於麻。
提鞭俄蓋觸風日，慘澀滿眼飛埃沙。
朱門湛湛果深淺，門外日擁千餘車。
閽人未肯即通刺，指彈手版景欲斜。
就令入見亦何事，氣象渺邈凌青霞。
圍棋角智賭勝負，拙者理與功名賖。
捨之歸入戶庭隘，仰視青天如井蛙。
後檐數尺地荒穢，不翦欲令生薺花。
當春寂寂但如此，意恐至外逢紛華。
奈何勝友百餘里，不可一見如天涯。
何時更共把巵酒，側身北望空咨嗟。
春曉
作者：司馬光
朝代：宋

鐘漏初傳曉，滿窗風雨寒。
東岡行可種，欹枕不成安。
春獵
作者：司馬光
朝代：宋

小苑微寒春鴈飛，石關宫外草萋萋。
漢家旌斾連圍合，秦國山川入望低。
花色纔臨珠綴發，柳陰欲傍金堤齊。
韓嫣承恩來視獸，飛塵遙出建章西。
春祠致齋寄呈景仁次道
作者：司馬光
朝代：宋

比日聚官舍，笑言曾未厭。
暫成揮手别，各有侍祠嚴。
晴景朝朝麗，春容物物添。
解齋當共醉，莫遣此期淹。
春貼子詞 太皇太后閣六首 其一
作者：司馬光
朝代：宋

盛德初臨震，陽和已動坤。
發生天施大，厚載母儀尊。
春貼子詞 太皇太后閣六首 其三
作者：司馬光
朝代：宋

長樂曉鐘殘，皇輿入問安。
東風猶料峭，冒絮禦餘寒。
春貼子詞 太皇太后閣六首 其二
作者：司馬光
朝代：宋

種桃臨玉井，裁勝刻金花。
借問此何處，崑山王母家。
春貼子詞 太皇太后閣六首 其五
作者：司馬光
朝代：宋

冰澌半解波先綠，柳葉未生條已黄。
四海澄清天子孝，朝回日奉萬年觴。
春貼子詞 太皇太后閣六首 其六
作者：司馬光
朝代：宋

東宮歸政五年餘，隱几時觀黄老書。
禁闥無爲民自化，熙熙不獨在春初。
春貼子詞 太皇太后閣六首 其四
作者：司馬光
朝代：宋

慶壽風煙接未央，飛樓複道鬰相望。
春来無以銷長日，閑取經書教小王。
春貼子詞 夫人閣四首 其一
作者：司馬光
朝代：宋

壁带非煙潤，金鋪霽景鮮。
繡功添采縷，和氣入繁絃。
春貼子詞 夫人閣四首 其三
作者：司馬光
朝代：宋

綺窗繡戶又東風，丹掖遊陪歲歲同。
但願太平無限樂，何須三十六離宮。
春貼子詞 夫人閣四首 其二
作者：司馬光
朝代：宋

翦綵催花發，開簾望燕歸。
藏鬮新過臘，習舞競裁衣。
春貼子詞 夫人閣四首 其四
作者：司馬光
朝代：宋

聖主終朝勤萬幾，燕居專事養希夷。
千門永晝春岑寂，不用車前插竹枝。
春貼子詞 皇后閣五首 其一
作者：司馬光
朝代：宋

穜稑獻新種，禕褕澣舊衣。
玉鈎隨步輦，行看采桑歸。
春貼子詞 皇后閣五首 其三
作者：司馬光
朝代：宋

溝暖冰初斷，牎晴雪半消。
餘寒不足畏，塗壁盡芳椒。
春貼子詞 皇后閣五首 其二
作者：司馬光
朝代：宋

樛木猶藏葉，夭桃未作花。
六宮歌逮下，四海詠宜家。
春貼子詞 皇后閣五首 其五
作者：司馬光
朝代：宋

春衣不用蕙蘭薰，領緣無煩刺繡文。
曾在蠶宮親織紞，方知縷縷盡辛勤。
春貼子詞 皇后閣五首 其四
作者：司馬光
朝代：宋

寶勝金幡巧鬬功，綵花蠟燕颺和風。
玉盤翠苣映紅蓼，捧案朝来獻兩宮。
春貼子詞 皇太后閣六首 其一
作者：司馬光
朝代：宋

母德思齊盛，天心奮豫初。
青暉凝輦路，佳氣擁宸居。
春貼子詞 皇太后閣六首 其三
作者：司馬光
朝代：宋

膾肉紛銀縷，蘭芽蔟紫茸。
太官遵舊俗，歲歲與今同。
春貼子詞 皇太后閣六首 其二
作者：司馬光
朝代：宋

暖日初添刻，柔風乍襲衣。
弄孫時哺果，觀織屢臨機。
春貼子詞 皇太后閣六首 其五
作者：司馬光
朝代：宋

玉漏聲殘金殿開，乘輿清蹕問安来。
盡將草木欣欣意，同與新春入壽杯。
春貼子詞 皇太后閣六首 其六
作者：司馬光
朝代：宋

裁縫大練成春服，慈儉由来性所鍾。
肯使外家矜侈靡，車如流水馬如龍。
春貼子詞 皇太后閣六首 其四
作者：司馬光
朝代：宋

釵上花開海燕飛，紅繒翦萼蠟粘枝。
風前飄蕩參差羽，還似瑤箱呈瑞時。
春貼子詞 皇帝閣六首 其一
作者：司馬光
朝代：宋

肇履璿璣曆，重飛緹室灰。
寒隨土牛盡，暖應斗車回。
春貼子詞 皇帝閣六首 其三
作者：司馬光
朝代：宋

盛德方迎木，柔風漸布和。
省耕將效駕，擊壤已聞歌。
春貼子詞 皇帝閣六首 其二
作者：司馬光
朝代：宋

鸞路迎長日，農祥正曉天。
九垓同燠沐，萬物向蕃鮮。
春貼子詞 皇帝閣六首 其五
作者：司馬光
朝代：宋

浮陽滿野白溶溶，澤底山椒淑氣通。
草木豈能知造化，一華一葉盡天功。
春貼子詞 皇帝閣六首 其六
作者：司馬光
朝代：宋

漠然天造與時新，根著浮流一氣均。
萬物不須雕刻巧，正如恭已布深仁。
春貼子詞 皇帝閣六首 其四
作者：司馬光
朝代：宋

候鴈来歸北，寒魚陟負冰。
相烏風色改，暘谷日華升。
春遊
作者：司馬光
朝代：宋

人物競紛華，驪駒逐鈿車。
此時松與柏，不及道傍花。
晉康陳生家世以孝悌聞有異木連理生其庭郡欲旌表其門不果王禹玉爲之求詩於朝之士大夫以紀之
作者：司馬光
朝代：宋

靈珠蟠泥沙，積水不能掩。
賢人畜美德，久矣自標檢。
陳生世同財，百口共豐儉。
遠居嶺海間，天質非陶染。
邦人慕其行，鬬辨日衰減。
祥木并殊柯，童童植軒檻。
或欲揭其門，令人識儀範。
愚公私不然，外奬由內歉。
已能孝悌著，默致神靈感。
何必賜牛酒，然後明襃貶。
況兹詩詠末，瑣瑣事鉛槧。
才薄不敢辤，適能爲汙點。
晉陽三月未有春色
作者：司馬光
朝代：宋

天心均煦嫗，物態異芬芳。
上國花應爛，邊城柳未黄。
清明空改火，元已漫浮觴。
仍說秋寒早，年年八月霜。
晚春病起呈擇之治臣
作者：司馬光
朝代：宋

風日正和柔，身輕喜病瘳。
懶抛殘蠧簡，暖脫弊貂裘。
值客開青眼，逢花忘白頭。
家家好春色，何處可同遊。
晚暉亭
作者：司馬光
朝代：宋

俯臨城市厭諠譁，回顧園林景更加。
醉立斜陽頭似雪，往來誤認白公家。
晚歸書室呈君倚
作者：司馬光
朝代：宋

簿領日沈迷，事役等胥靡。
得歸無所爲，未免閱書史。
一種勞精神，胸中異憂喜。
人生無苦樂，適意即爲美。
乃知抱關人，不必羨青紫。
晚秋洛中思歸東園
作者：司馬光
朝代：宋

不利不名空去國，鴈飛葉落未歸來。
秋風肯待主人至，籬下黄花隨意開。
晚行後園見菊戲宜甫
作者：司馬光
朝代：宋

野菊荒無數，班班初見花。
徑須求一醉，試遣問東家。
晚食菊羮
作者：司馬光
朝代：宋

朝來趨府庭，飲啄厭腥羶。
況臨敲扑喧，憒憒成中煩。
歸來禠冠带，杖屨行東園。
菊畦濯新雨，綠秀何其繁。
平時苦目痾，滋味性所便。
采擷授廚人，烹瀹調甘酸。
母令薑桂多，失彼真味完。
貯之鄱陽甌，薦以白木盤。
餔啜有餘味，芬馥逾秋蘭。
神明頓颯爽，毛髮皆蕭然。
迺知愜口腹，不必矜肥鮮。
嘗聞南陽山，有菊環清泉。
居人飲其流，孫息皆華顛。
嗟予素荒浪，強爲簪緌牽。
何當葺弊廬，脫略區中緣。
南陽匄嘉種，蒔彼數畝田。
抱甕親灌溉，爛漫供晨餐。
浩然養恬漠，庶足延頽年。
晨發故關寄逢吉
作者：司馬光
朝代：宋

畫戟衣中趨絳帳，驛亭門外拂征鞍。
已嗟漂泊三年别，更負從容十日歡。
暖席未窮談笑樂，陟岡相望滯留難。
揚鞭策馬幾多意，原上秋風作曉寒。
普明寺荷塘上置酒
作者：司馬光
朝代：宋

菡萏飄零水寂寥，敗荷疏柳共蕭條。
煙斜雨細愁無限，醇酒千分不易消。
景仁召飲東園呈陳彦升宋次道李才元蘇子容
作者：司馬光
朝代：宋

去冬辱嘉招，寒風方贔屭。
今秋侍高宴，晴日正澄麗。
雖無花蘤繁，且有丘樊思。
雖無山泉樂，蹔違塵土氣。
僕休散城邑，馬縱脫羈轡。
讙呼笑言適，散誕冠带棄。
殊勝禁掖嚴，進止有常地。
景仁將歸穎昌輙爲詩二十韻紀贈
作者：司馬光
朝代：宋

秀發西南美，挺生河嶽靈。
雕龍蔚文采，老鸖瑩儀形。
落筆高時雋，飛緌侍帝庭。
英聲軼雲漢，遠勢擊滄溟。
苦節專憂國，嘉謀毎據經。
温雖比圭璧，直不避雷霆。
道勝軒裳薄，神和氣體寧。
忠誠懷畎畝，樂事寄林坰。
藻鑒評隨月，過從德應星。
苦吟金出礦，確論木銜釘。
賤子叨流輩，高風仰典刑。
巨川容滴水，餘景借流螢。
久别眉俱白，重來眼更青。
淹留弦與晦，遊集醉還醒。
有酒須相就，無歌不共聼。
奇花喧夕市，疊鼓咽春亭。
揚袂行辭洛，回車去望陘。
往還天表鴈，離合浪間萍。
異日期同傳，窮泉約互銘。
古今難得事，交分保頽齡。
景仁思歸雨未克行以詩留之
作者：司馬光
朝代：宋

嘉客念歸程，泥深未可行。
今朝陰又重，春雨亦多情。
景仁招遊東園馬上口占
作者：司馬光
朝代：宋

適野自可愛，况逢佳主人。
馬穿官柳影，衣拂帝城塵。
物外誰知樂，樽前别有春。
年華己消歇，歷歷見松筠。
景仁書云去冬因酒病耳病牙遂不入洛以詩寄呈
作者：司馬光
朝代：宋

許昌攜手盡時英，况復新開甲第成。
醉裏都將春作達，老来不向酒藏情。
齒疏無廢銜杯趣，耳病猶分度曲聲。
舊友昔遊渾忘却，可憐寂寂洛陽城。
景福東廂詩·即日
作者：司馬光
朝代：宋

枍栺留深殿，倉琅秘九門。
日長人對直，風迥鷰高翻。
林有蕭疏意，雲無片縷痕。
鈞天真自到，不獨暫飛魂。
景福東廂詩·夜意
作者：司馬光
朝代：宋

清夜四無譁，深嚴上帝家。
星翻珠網白，斗挂玉樓斜。
風静虚成韻，霜輕未作花。
還疑漢津客，浩蕩寄流槎。
景福東廂詩·柏
作者：司馬光
朝代：宋

落落抱高節，秀出青雲端。
無言磵谷幽，自致宮庭難。
芳風襲玉宇，餘露分銅槃。
不使萬年木，嘉名高歳寒。
暮春同劉伯壽史誠之飲宋叔達園
作者：司馬光
朝代：宋

絮狂飛作團，梅小不多酸。
共惜春餘好，更窮今日歡。
清流入花底，翠嶺出林端。
嫩筍玉縈筯，新櫻珠照盤。
邀迎嘉客易，會合故人難。
寄語門前僕，驊騮任解鞍。
曉思
作者：司馬光
朝代：宋

束带朝尚早，蓬門未脫扃。
短籬潛落月，老樹带孤星。
隱几貂裘黑，開編竹簡青。
子雲非執戟，何以得窮經。
曉景亭
作者：司馬光
朝代：宋

簾櫳分曉色，遠樹子規啼。
濃露侵衣冷，晴煙壓水低。
神遊靈境徤，身入畫圖迷。
衙吏無煩報，河洲鷺正棲。
曉霽
作者：司馬光
朝代：宋

夢覺繁聲絕，林光透隙來。
開門驚烏鳥，餘滴墮蒼苔。
書事
作者：司馬光
朝代：宋

志士喜功業，感時心易勞。
蘖栽終栝柏，荒蔓任蓬蒿。
梁竦慵爲吏，蕭咸恥詣曹。
風霜果不變，會見出雲高。
書樓
作者：司馬光
朝代：宋

使君有書癖，記覽浩無涯。
况此孤楼迥，端無外物譁。
横肱欹曲几，搔首落烏紗。
此趣人誰識，長吟窗日斜。
會景亭
作者：司馬光
朝代：宋

景物浩無窮，兹爲一都會。
之人心若鑑，萬狀盡相對。
喬林擁砌底，脩嶺倚窗背。
流雲過席上，去鳥出天外。
徐徐杖屨整，藹藹郊原晦。
來往亦何爲，逍遙真樂內。
會景亭·寶峰亭
作者：司馬光
朝代：宋

孤亭冠山椒，下視物不隔。
六合縱心賞，萬家窮目力。
髻鬟烏奴翠，衣带嘉陵碧。
霞生白水尾，日没九隴脊。
煙凝朝夕市，塵飛往來驛。
雖復對紛紜，何嘗改岑寂。
實兼觀風遠，非徒選勝適。
巴峽少平田，每苦天宇窄。
及兹伏櫺檻，坐瞰南北極。
先君昔乘軺，名題古寺壁。
侍行尚垂髫，孤露今戴白。
讀君登臨詩，舊遊皆歷歷。
永無膝下歡，終篇涕霑臆。
月下小飲
作者：司馬光
朝代：宋

美景賞心相值難，良宵四座盡儒冠。
月華過冷衣襟潤，酒力易消樽俎寒。
自有笑談供逸氣，不須絲竹借餘歡。
坊樓五鼓欲催曙，桂影長先高興闌。
有約
作者：司馬光
朝代：宋
体裁：七言绝句

黃梅時節家家雨，青草池塘處處蛙。
有約不來過夜半，閒敲棋子落燈花。
朔會堂
作者：司馬光
朝代：宋

朔旦集俺吏，兹堂簪組繁。
舞空孤鶴下，映日兩鳬翻。
花散東方騎，萍浮北海樽。
須知太守貴，鐃吹引朱輪。
望日示康廣宏
作者：司馬光
朝代：宋

清晨三綠袍，羅拜北堂高。
積善因先烈，餘光及爾曹。
勿矜從事早，當念起家勞。
修立皆由已，何人可佩刀。
朝雞贈王樂道
作者：司馬光
朝代：宋

小雞距短雙翅垂，廣場勇鬬無所施。
清曉長鳴獨先衆，朝者恃此能知時。
星河滿天月光白，東望扶桑悄無色。
一聲高舉耳目醒，四遠羣陰俱辟易。
陋巷人疏煙火稀，永夜沈沈鐘鼓微。
聞之徐起就盥櫛，顛倒不復憂裳衣。
君家迥居北城曲，阿閣嶕嶢日鳴玉。
蕭蕭風雨得司晨，不使無功啄君粟。
李花
作者：司馬光
朝代：宋

嘉李繁相倚，園林淡泊春。
齊紈剪衣薄，吳紵下機新。
色與晴光亂，香和露氣勻。
望中皆玉樹，環堵不爲貧。
杏解嘲
作者：司馬光
朝代：宋

造物本非我，榮枯那足言。
但餘良幹在，何必艶花繁。
壯麗華林苑，歡娛梓澤園。
芳菲如可采，豈得侍君軒。
杕柏寄傅欽之·其一
作者：司馬光
朝代：宋

彼杕者柏，生于崇巒，其葉丸丸。
君子爰處，爰處爰遊。
匪憂勿憂，其樂休休。
杕柏寄傅欽之·其三
作者：司馬光
朝代：宋

洋洋者舟，汎彼中流，于渚于洲。
思其可思，知其可知。
其逝勿追，其來勿期。
杕柏寄傅欽之·其二
作者：司馬光
朝代：宋

彼郁者蘭，生於幽涯，其葉菲菲。
君子爰處，爰處爰嬉。
靡適弗宜，忘其渇饑。
東窗
作者：司馬光
朝代：宋

臨風梳短髪，蕭颯晚凉新。
不識市朝客，何如江海人。
沈吟憑棐几，欹側带紗巾。
濁世事無盡，東窗聊放神。
松江·其一
作者：司馬光
朝代：宋

吳山黯黯江水清，欲雨未雨傷交情。
扁舟蕩漾泊何處，紅蓼白蘋相映生。
松江·其二
作者：司馬光
朝代：宋

秋風索索連江起，暮過煙波十餘里。
長蘆瘦竹映漁家，燈火渺茫寒照水。
枇杷洲
作者：司馬光
朝代：宋

周官歛珍味，漢苑結芳根。
何意荒洲上，猶餘嘉樹存。
犯寒花已發，迎暑實尤繁。
願逐蒲萄使，離宮奉至尊。
柏梯寺
作者：司馬光
朝代：宋

鑿石開蹊峻，登崖置閣危。
笑談空谷應，步武白雲隨。
衆壑如翻浪，鄰州若布棋。
何當遂棲隱，身世兩相遺。
柳枝詞十三首·其一
作者：司馬光
朝代：宋

煙滿上林春未歸，三三兩兩雪花飛。
柳條别得東皇意，映堤拂水已依依。
柳枝詞十三首·其一〇
作者：司馬光
朝代：宋

行人白馬去遙遙，初上金堤欲過橋。
望塵不見遮人眼，苦怨無情萬萬條。
柳枝詞十三首·其一一
作者：司馬光
朝代：宋

五柳先生門乍開，宅邊植杖久徘徊。
陌頭遙認顔光祿，詰旦先乘瘦馬來。
柳枝詞十三首·其一三
作者：司馬光
朝代：宋

宣陽門前三月初，家家楊柳綠藏烏。
歡似白花飄蕩去，忍能棄擲博山爐。
柳枝詞十三首·其一二
作者：司馬光
朝代：宋

白雪雖然比絮花，艶陽不得共繁華。
爲君故入烏衣巷，飛舞風流謝傅家。
柳枝詞十三首·其七
作者：司馬光
朝代：宋

舞腰繽紛長樂東，柳間悵飲送春風。
請君試望邯鄲道，青門裊裊徹新豐。
柳枝詞十三首·其三
作者：司馬光
朝代：宋

君王遊豫賞青春，折柳爲弮賜侍臣。
莫怪長條低拂地，只緣供掃屬車塵。
柳枝詞十三首·其九
作者：司馬光
朝代：宋

多愁尤是别離深，折條相贈各沾襟。
留住不住居人意，欲去未去行人心。
柳枝詞十三首·其二
作者：司馬光
朝代：宋

依依高樹出宮牆，搖曳青絲百尺長。
願與宣温萬年樹，年年歲歲奉君王。
柳枝詞十三首·其五
作者：司馬光
朝代：宋

長門宮曉未成粧，結雨縈風蔽瑣窗。
莫令透入華梁鷰，那堪負汝更雙雙。
柳枝詞十三首·其八
作者：司馬光
朝代：宋

新豐道上灞陵頭，又送夫君去遠遊。
借問柳枝能寄否，古今共有幾多愁。
柳枝詞十三首·其六
作者：司馬光
朝代：宋

雙雙春鷰颺雲霄，楚國宮深樂事饒。
會待急管繁絃際，試取纖條並舞腰。
柳枝詞十三首·其四
作者：司馬光
朝代：宋

屬車隱隱遠如雷，陳后愁眉久不開。
楊花都不知人意，故入長門宮裏來。
柳溪對雪
作者：司馬光
朝代：宋

春風不勝雪，散漫度龍沙。
密映緣谿柳，爭飛亂眼花。
鴟夷賒美酒，油壁繫輕車。
塞下芳菲晚，聊將當物華。
梅聖俞挽歌二首·其一
作者：司馬光
朝代：宋

兵形窮勝負，史法貫興衰。
落落雖殊衆，恂恂不迕時。
位卑名自重，才大命須奇。
世俗那能識，傷嗟止爲詩。
梅聖俞挽歌二首·其二
作者：司馬光
朝代：宋

漆燈無復曙，柏徑不知春。
南紀光華减，中朝俊秀貧。
淒清千古韻，寂寞一丘塵。
異日昭亭下，方多瀝酒人。
梅花·其一
作者：司馬光
朝代：宋

從與夫君别，寒花幾度春。
坐愁芳樹老，況乃鑒中人。
梅花·其三
作者：司馬光
朝代：宋

驛使何時發，憑君寄一枝。
隴頭人不識，空向笛中吹。
梅花·其二
作者：司馬光
朝代：宋

塞北爲君戍，江南是妾家。
遙知關外雪，只似嶺頭花。
楊白華
作者：司馬光
朝代：宋

勸君勿嫌楊花太輕薄，籬下溝中紛漠漠。
翠鬟婢子不勝愁，掃盡還飛滿朱閣。
晚來風雨送行春，天無遊絲地無塵。
雪狂絮亂安可得，孤樹青青愁殺人。
楚宮行
作者：司馬光
朝代：宋

楚王宮中夜未央，清歌秘舞會華堂。
木蘭爲柱桂爲梁，隨珠和璧爛同光。
横吹乍鳴秋竹裂，繁絃初度春雨歇。
九微火樹垂垂滅，羅衣紛紛玉纓絕。
滿朝冠劍東方明，宮門未啓君朝醒。
秦關日夜出奇兵，武安君火照夷陵。
樂
作者：司馬光
朝代：宋

吾心自有樂，世俗豈能知。
不及老萊子，多於榮啓期。
緼袍寛稱體，脫粟飽隨宜。
乘興輙獨往，攜筇任所之。
樂軒
作者：司馬光
朝代：宋

繁絃凝綠水，疊鼓摻漁陽。
風結舞初急，塵飛歌正長。
鳬鷖爭上下，棟宇爲低昂。
太守且安坐，新聲未遽央。
次前韻二首·其一
作者：司馬光
朝代：宋

頭白惜春情更深，花間獨醉競分陰。
泉聲醒耳自可樂，不用歌抛滿袖金。
次前韻二首·其二
作者：司馬光
朝代：宋

南園莫笑獨追尋，明日未知晴與陰。
揮手一朝辭逆旅，滿堂安用累千金。
次韻和吳冲卿秋意四首·偏眠船舷邊
作者：司馬光
朝代：宋

縱棹下清溪，波靜地仍偏。
日夕水風涼，蕭灑成安眠。
兀兀但高枕，悠悠還進船。
中流忽驚寤，漁父歌扣舷。
山川非曏時，回首雲霞邊。
次韻和吳冲卿秋意四首·後牖有朽柳
作者：司馬光
朝代：宋

弱植生川澤，託根北堂後。
昔時青春姿，扶疏映軒牖。
風霜日消落，憔悴復何有。
蠧穿枯節斷，雨漬虛心朽。
幸不夭天年，猶得勝凡柳。
次韻和吳冲卿秋意四首·掃棗好草倒
作者：司馬光
朝代：宋

槐花滿庭除，籍籍不可掃。
稍疏召平瓜，漸熟王陽棗。
失時團扇棄，新進袷衣好。
日暮益愁思，寒螿起幽草。
忽聞秋興篇，嘆賞幾絕倒。
次韻和吳冲卿秋意四首·窺梨卑枝垂
作者：司馬光
朝代：宋

端居倦煩暑，園圃久不窺。
雨餘秋氣新，紅葉生紫棃。
形骸得蕭散，不知環堵卑。
何能效流俗，把酒須菊枝。
登高已可醉，四野青雲垂。
次韻和復古春日五絕句·其一
作者：司馬光
朝代：宋

雪霜哀鬢拔還生，桃李新園長未成。
五十尚能勝六十，今年又滅去年情。
次韻和復古春日五絕句·其三
作者：司馬光
朝代：宋

東城絲網蹴紅毬，北里瓊樓唱石州。
堪笑迂儒竹齋裏，眼昏逼紙看蠅頭。
次韻和復古春日五絕句·其二
作者：司馬光
朝代：宋

車如流水馬如龍，花市相逢咽不通。
獨閉柴荆老春色，任他陌上暮塵紅。
次韻和復古春日五絕句·其五
作者：司馬光
朝代：宋

燕拂人衣絮撲頭，紅英滿地綠陰稠。
殘春舉目多愁思，休上迢迢百尺樓。
次韻和復古春日五絕句·其四
作者：司馬光
朝代：宋

家藏歌吹只西鄰，吹落梅花歌落塵。
百葉桃開深院裏，輸他白髪有情人。
次韻和江鄰幾九月五日省直
作者：司馬光
朝代：宋

羣騶布路歆，瘦馬解鞍迴。
雨闋蟲聲樂，秋深菊意催。
圖書紛自適，僚友邈誰陪。
何以消寒夜，殘醪不滿杯。
次韻和沖卿中秋朧月
作者：司馬光
朝代：宋

豈無錦幄翠簾垂，匝樹明燈正赫曦。
共惜月華方滿夜，更當秋色中分時。
烏皮几穩風侵鬢，白玉樓高冷透肌。
千里浮雲何處斷，北來試問鴈應知。
次韻和王勝之十二月十五日朝退馬上作
作者：司馬光
朝代：宋

瓦溝微白雪光清，闕角初紅海日騰。
塵息長街千騎入，鞘鳴深殿六龍昇。
雲巖有客空回首，圭蓽何人尚曲肱。
自笑鯫生章綬縛，不容逃去正如罾。
次韻和邵不疑假書江鄰幾知方酣寢爲詩通意
作者：司馬光
朝代：宋

江翁順天和，心迹兩夷簡。
雖如邊韶寢，且異宰予懶。
平居無時閑，經史自課限。
高歌慕翰林，鳴琴寫中散。
翛然物外人，強爲章綬綰。
官舍苦秋霖，瞬息聊休眼。
勤勩已有餘，宴安何愧赧。
借書誰敢驚，欹枕尚未暖。
不疑神驥才，垂耳困皁棧。
碌碌隨吾儕，拜揖把手版。
毋嫌朱墨倦，騰舉已爲晚。
慎勿思山林，山林付愚孱。
次韻和鄰幾秋雨十六韻
作者：司馬光
朝代：宋

氣象殊朝夕，興居錯晦明。
混元初不宰，霪雨浩無程。
蟄隘寧天意，咨嗟固物情。
曣㬈方有望，薈蔚已隨生。
杲杲升還隱，悽悽斷復行。
亂莎長被徑，荒蘚綠緣甍。
轍迹康莊絕，潢汙壠畝平。
茅茨不足庇，禾黍若爲成。
蟋蟀頽牆泣，蛜蝛壞竈盈。
乘時衆鷗舞，得意怒蛙鳴。
牛馬誰分異，蕭蘭已混并。
居閑猶叵度，負重況遐征。
舟泊川無渚，輪摧路有阬。
轑羹愁病婦，煬竈擁寒嬰。
災不妨明德，神應格至誠。
淳光終下燭，時藿久心傾。
次韻和韓子華寒食休沐與諸公同會趙令園暮歸馬上偶成
作者：司馬光
朝代：宋

冠蓋連翩陌上来，風光爛漫擁樓臺。
玉卮貯酒隨宜飲，綺席尋花觸處開。
小雨前宵先撥火，季春明日又吹灰。
須知勝集人間少，惆悵金羈容易迴。
次韻謝杜祁公借觀五老圖
作者：司馬光
朝代：宋

脫遺軒冕就安閑，笑傲丘園縱倒冠。
白髮憂民雖種種，丹心許國尚桓桓。
鴻冥得路高難慕，松老無風韻自寒。
聞說優遊多唱和，新篇何惜畫圖看。
正月三日與廣淵同出南薫門分趨齋宮塗中有作
作者：司馬光
朝代：宋

並轡出都門，蔥蘢日欲昕。
野寒餘宿雪，樹闇濕春雲。
未望郊宮近，先愁馬首分。
一朝猶戀戀，可復久離羣。
正月二十四日夜雪
作者：司馬光
朝代：宋

疊瓦浮輕雪，參差粉畫難。
苦欺初變柳，故壓未生蘭。
夜色微分白，春容不受寒。
即爲花卉奪，猶得暫供看。
武成致齋奉酬吳沖卿寺丞太學宿直見寄二首·其一
作者：司馬光
朝代：宋

廣文更直太常齋，咫尺無從盡素懷。
不及清風得隨意，夜深容易過天街。
武成致齋奉酬吳沖卿寺丞太學宿直見寄二首·其二
作者：司馬光
朝代：宋

雪後餘冰尚綴簷，月華霜氣入疏簾。
難堪瓊玉驚心骨，坐覺清寒幾倍添。
歸田詩·其一
作者：司馬光
朝代：宋

秋水風波大，嗟嗟未可遊。
漁樵自應樂，珪組爲誰憂。
直木知先伐，明珠忌暗投。
果然鈎可曲，不惜取封侯。
歸田詩·其三
作者：司馬光
朝代：宋

聖哲雖云遠，遺文幸未亡。
沈冥觀禮樂，彷彿見虞黄。
雞黍延三逕，琴書樂一堂。
逍遙名教內，富貴亦微茫。
歸田詩·其二
作者：司馬光
朝代：宋

紱冕誠虚器，簪裳悉畏途。
觸機身未保，好直道先孤。
甔石曾何有，田園浪更無。
可能推兩耜，沮溺共爲徒。
歸田詩·其五
作者：司馬光
朝代：宋

桑柘綠無際，田間戴勝飛。
清醪迎社熟，鳴雉向春肥。
執耒時將急，銜杯日漸稀。
四鄰能共樂，招飲莫相違。
歸田詩·其四
作者：司馬光
朝代：宋

松菊陶潛宅，蓬蒿仲蔚家。
行遊筇杖瘦，嘯傲幅巾斜。
屋小疏茅覆，門深亂柳遮。
村童迎客至，竹箒掃桃花。
歸鴈
作者：司馬光
朝代：宋

亦知南國稻粱肥，水滿春江努力歸。
聞道楚人繒繳細，平沙短草盡藏機。
汙亭
作者：司馬光
朝代：宋

雜花亂種盤渦底，小屋深居鑑燧心。
朝市囂聲那得到，晨昏暑氣不能侵。
沉陰欲雪與同列會飲南齋
作者：司馬光
朝代：宋

簿領日沈迷，從容樂事稀。
賓朋幸相值，樽酒不須違。
慘澹愁雲積，參差遠樹微。
淹留勿輕散，待取雪花飛。
河上督役懷器之寄呈公明叔度時器之鞫獄滄州
作者：司馬光
朝代：宋

河災汎東郡，廬井多堙淪。
題輿得賢佐，姁嫗安疲民。
遂令枯槁餘，稍復蘇陽春。
伊人屏外飾，倜儻窮天真。
徒觀浩蕩波，莫測江海津。
矧兹同府士，一一隨和珍。
公明抱全德，洞澈無緇磷。
叔度秉峻節，竦若凌霜筠。
顧兹不肖材，亦齒幕中賓。
同依松柏陰，共醉醍醐醇。
高論探要妙，佳句裁清新。
有詩縱歡謔，杯案霑衣巾。
曾無禮節間，但以風期親。
北州有疑獄，兩造正紛綸。
當須于公斷，然後無冤人。
送行出郊岐，揚鞭從此違。
堤繇春事起，行役未成歸。
索居如幾日，河草已芳菲。
徒然掩瑤瑟，坐歎知音稀。
昨夜西南風，夢中東北飛。
行行涉滄海，彷彿睹容暉。
寤思益惆悵，天長羽翼微。
離懷如柳色，極目正依依。
河北道中作·其一
作者：司馬光
朝代：宋

綠柳陰中白浪花，河邊日日暗風沙。
解鞍縱馬悄無事，隱几看書隨處家。
河北道中作·其三
作者：司馬光
朝代：宋

原上纍纍古冢高，昔時意氣盡賢豪。
斷碑名姓已磨滅，永日東風吹野蒿。
河北道中作·其二
作者：司馬光
朝代：宋

河勢東迴今幾年，濃陰滿目盡桑田。
川原變化無終極，一氣不爲常寂然。
河橋春别
作者：司馬光
朝代：宋

河橋春盡送君歸，又惜無歡度此時。
亂花滿眼遮人望，不見行塵空酒旗。
河邊晚望
作者：司馬光
朝代：宋

高浪崩奔捲白沙，悠悠極望入天涯。
誰能脫落塵中意，乘興東遊坐石槎。
泉水詩送吳都官分司歸和州
作者：司馬光
朝代：宋

泉水出幽谷，原流本自清。
縈回徧中國，浩蕩入東瀛。
峽口春雷怒，潭心曉鑑平。
悠悠隨所值，行止兩無情。
洛陽少年行
作者：司馬光
朝代：宋

銅駝陌上桃花紅，洛陽無處無春風。
青絲尾結連錢驄，相從射獵北邙東。
流鞭縱鏑未云畢，青山團團載紅日。
雲分電散無影迹，黄雞未鳴已復出。
流芳橋
作者：司馬光
朝代：宋

橋下流芳度，餘春日夕催。
呼人洗樽斚，招客藉莓苔。
倚柱時流滯，隨波乍往迴。
仙家如不近，安得此花來。
浮醳亭
作者：司馬光
朝代：宋

曲水華榱下，浮觴去復還。
浪搖花影碎，日射酒缸殷。
滅沒遙尋客，徘徊怯度灣。
窮歡不知醉，清泚照心顔。
海仙歌
作者：司馬光
朝代：宋

東望海波蒼茫浩渺無所極，高浪洪濤黯風色。
翻星倒漢天地黑，陰靈出没互相索。
東方曈曨景氣清，慶雲合沓吐赤精，蓬萊瀛洲杳如萍。
遙觀五樓十二城，羣仙劍佩朝玉京。
祥風縹渺鈞天聲，彩幢翠蓋煙霞生。
鸞歌鳯舞入帝鄉，紫麟徐驅白鶴翔。
餐芝茹朮飲玉漿，千年萬年樂未央。
深夜
作者：司馬光
朝代：宋

疏星映戶月流天，羣動收聲四寂然。
嗟爾寒蛬怨何事，悲吟徹曙亦無眠。
清明後二日同鄰幾景仁次道中道興宗元明秉國如晦公疎飲趙道士東軒
作者：司馬光
朝代：宋

寂寥清明後，餘春已無多。
閑軒冨佳致，不惜載酒過。
水木晚尤秀，風煙晴更和。
臨樽不盡醉，奈此芳菲何。
清明日興宗飲趙道士東軒
作者：司馬光
朝代：宋

佳遊得令辰，過此不爲春。
一境風光秀，萬家煙火新。
燕初飛玉殿，草不染香輪。
逼水蒲牙短，圍堤柳带勻。
縱談高出古，落筆健生神。
日暮還醒去，林花應笑人。
清燕亭
作者：司馬光
朝代：宋

波澄蔭羣木，永日湛清華。
碧篠静秋色，白蘋低晚花。
松聲工醒酒，泉味最便茶。
外事付丞掾，無妨風景嘉。
清風臺
作者：司馬光
朝代：宋

太守金閨客，天朝應對才。
非因板輿戀，寧駕使車來。
水鑑秋毫盡，霜鋒錯節開。
清風偏千里，不獨此高臺。
湖上村家
作者：司馬光
朝代：宋

萬頃寒煙外，茅茨枕碧流。
楓林巢乳鶴，沙溆亂鳴鷗。
漠漠菰蒲晚，蒼蒼蘆荻秋。
欲過南浦去，籬下出漁舟。
漁父
作者：司馬光
朝代：宋

楚岸橘花香，扁舟泛渺茫。
短蓑衝密雨，素髪凈秋霜。
煙外鳴桹遠，波間擲線長。
無人識名姓，擊楫入滄浪。
漢宮詞
作者：司馬光
朝代：宋

苜蓿花猶短，昌蒲葉未齊。
更衣過柏谷，走馬宿棠棃。
逆旅聊懷璽，田間共鬭雞。
猶思飲雲露，高舉出虹蜺。
潞公遊龍門光以室家病不獲參陪獻詩十六韻
作者：司馬光
朝代：宋

旄節擁憑熊，逶迤向鑿龍。
順成時過蜡，閉塞令行冬。
雪壟痕猶濕，梅林思已濃。
傳呼空谷應，前導白雲逢。
飛蓋多邀客，停車數問農。
禹功雙壁斷，佛劫萬龕重。
絕頂標孤剎，疏林透遠鐘。
氣蒸泉郁郁，冰綻水溶溶。
藥閣低臨渚，茅庵背倚峰。
凍醪資野酌，寒筍佐晨饔。
棋局多依石，茶爐坐蔭松。
醉醒皆衆共，小大盡公從。
顧以私恩累，難追勝賞蹤。
原思初不病，叔夜亦非慵。
稽古慚經笥，摛華怯筆鋒。
會須參後乘，異日待從容。
潮水·其一
作者：司馬光
朝代：宋

平江欲上潮，古木自蕭蕭。
兩岸饒葭葦，寒波浸寂寥。
潮水·其二
作者：司馬光
朝代：宋

淋淋出海門，百里雪花噴。
坐看東歸去，平沙空有痕。
濟川有書見貽云以親老須守遠郡以便祿養不得如光在主人幕下因以詩答
作者：司馬光
朝代：宋

千騎駸駸簇畫輈，高旌大蓋五驊騮。
齋中酒美連翩醉，湖上花繁爛漫遊。
雞犬相聞通故里，旨甘不絕奉晨羞。
只應朝夕平津閣，得向君前立勝籌。
烏栖曲二首·其一
作者：司馬光
朝代：宋

風破金鋪結綺錢，穿簾入幌舞垂蓮。
可憐無人夜不曉，起視西窗月華皎。
烏栖曲二首·其二
作者：司馬光
朝代：宋

星疏月明漏水長，羅帷翠帳華燈光。
佳人起舞玉釵墮，門外烏棲鴈南過。
燕臺歌
作者：司馬光
朝代：宋

萬古蒼茫空盛衰，燕臺賢客姓名誰。
君看碣石巖中草，寧似昭王擁篲時。
黄金散盡餘基没，易水蕭條烽火飛。
獨樂園七詠·讀書堂
作者：司馬光
朝代：宋

吾愛董仲舒，窮經守幽獨。
所居雖有園，三年不遊目。
邪說遠去耳，聖言飽充腹。
發策登漢庭，百家始消伏。
獨樂園七詠·采藥圃
作者：司馬光
朝代：宋

吾愛韓伯休，采藥賣都市。
有心安可欺，所以價不二。
如何彼女子，已復知姓字。
驚逃入窮山，深畏名爲累。
獨樂園七詠·釣魚庵
作者：司馬光
朝代：宋

吾愛嚴子陵，羊裘釣石瀨。
萬乘雖故人，訪求失所在。
三公豈易貴，不足易其介。
奈何夸毗子，斗祿窮百態。
獨樂園二首·其一
作者：司馬光
朝代：宋

獨樂園中客，朝朝常閉門。
端居無一事，今日又黄昏。
獨樂園二首·其二
作者：司馬光
朝代：宋

客到暫冠带，客歸還上關。
朱門客如市，豈得似林間。
獨樂園新春
作者：司馬光
朝代：宋

春風與汝不相關，何事潛来入我園。
曲沼揉藍通底綠，新梅剪綵壓枝繁。
短莎乍見殊堪喜，鳴鳥初聞未覺喧。
憑仗東君徐按轡，旋添花卉伴芳樽。
獨步至洛濱·其一
作者：司馬光
朝代：宋

拜表歸來抵寺居，解鞍縱馬罷傳呼。
紫衣金带盡脫去，便是林間一野夫。
獨步至洛濱·其二
作者：司馬光
朝代：宋

草軟波清沙徑微，手攜筇竹著深衣。
白鷗不信忘機久，見我猶穿岸柳飛。
玉徽亭
作者：司馬光
朝代：宋

房公昔漂泊，置酒此鳴琴。
人事有憂樂，山光無古今。
風流俱寂寞，結構尚蕭森。
松竹含虚籟，猶疑絃上音。
王君貺宣徽垂示嵩山祈雪詩十章合爲一篇以酬之
作者：司馬光
朝代：宋

今秋少雨冬不雪，麥寄浮埃根欲絕。
聖主焦心閔萬民，負扆不怡常膳撤。
詔書朝下徧九州，岳瀆百神俱禱求。
西都留守虔君命，促駕不敢須臾留。
嵩高萬仞蟠地中，海內衆山無與雄。
前驅大斾擁千騎，波騰雲涌來祠宮。
牲肥酒香籩豆潔，盛服齋明薦毛血。
有司執事皆肅然，寶帳神來風窣屑。
公心猶畏九閽遙，丹誠不能通青霄。
分留導從屯林麓，别張醮具登山椒。
山椒迢遰峻無極，行挽枯藤蹋危石。
萬室嗷嗷愁死饑，敢憚劬勞愛餘力。
天門上出俄坦平，下視一世塵杳冥。
焚香拜手傾懇惻，左右前後皆列星。
公今三守三川地，咫尺嵩高未嘗至。
詰朝既畢祠事嚴，暫轉鳴珂歷諸寺。
少林昔爲達摩居，達摩英靈今有無。
瘦辭流散滿天下，競以兩手捫空虚。
法王魏氏離宮舊，玉刻狻猊曏猶有。
子孫宗廟皆塵灰，止見伽藍存不朽。
會善庭隅千歳松，一根二股凌寒空。
勢如鼎足爭秀出，泠泠永夜吟霜風。
少室先生樂閑暇，棄官來家玉峰下。
昔爲浪泊據鞍人，今結東陵賣瓜舍。
溪上有堂名掛冠，四垣重複皆林巒。
呼兒掃地喜公到，隨分絃歌留盡歡。
周王太子名聞久，相傳羽化緱山首。
鶴飛笙遠窅無迹，遺廟今人空瀝酒。
公來本不事遨嬉，周流閭里詢疲羸。
親呼令長囑赤子，勿貪榮利窮鞭笞。
境中羣望無不走，回轡仍過鑿龍口。
奉先暮投林日曛，浥澗晨征轍冰厚。
歸來新詩盈一編，明珠大貝相屬聯。
此行雖不從公後，歷歷勝遊皆目前。
王書記以近詩三篇相示各摭其意以詩賡之·呈景仁
作者：司馬光
朝代：宋

劍山中斷融爲川，清江雙流鬰迴旋。
溝塍阡陌粲如繡，香秔紫芋皆良田。
地靈物秀氣淑美，由來衮衮生英賢。
朝家文明所及遠，於今臺閣尤蟬聯。
獵纓鳴佩走聲望，出入金馬如雲煙。
奈何應辰獨壈坎，華髮未得離賓筵。
璵璠懸黎已爲寶，結綠豈得偏棄捐。
願君彈冠自重惜，邑人行誦子虛篇。
王書記以近詩三篇相示各摭其意以詩賡之·感遇
作者：司馬光
朝代：宋

白鵠出江渚，刷羽何鮮新。
志陵青霞端，欲飲天漢津。
清飈未我與，陂澤聊逡巡。
偶爲虞羅獲，遠趣無由伸。
樊籠厭局促，野性那能馴。
庭除數驚顧，慘慘常畏人。
皓素不入俗，衆目誰爲珍。
稻粱不充腹，日與鷄鶩鄰。
舉頭畏太高，俛啄空愁辛。
蕭蕭斂六翮，憔悴傷精神。
男兒五十不如意，青衫華髮遊埃塵。
曏爲鹽官北如晉，今爲幕吏西適秦。
慨然遂欲抛手板，拂衣高蹈錦水濱。
長竿短艇入煙雨，放歌酣飲欹烏巾。
方今聖朝清似水，林空谷静無隱淪。
吾君夢卜偶未到，勿學君平與子真。
王書記以近詩三篇相示各摭其意以詩賡之·投聖俞
作者：司馬光
朝代：宋

聖俞精爲詩，堅重比白玉。
至寶識之希，未必諧衆目。
應辰仰高風，跂聳自西蜀。
平生未相識，歉歉不自足。
薄遊困京師，旅食止脫粟。
得官當入秦，行李未結束。
先求聖俞門，執贄請所欲。
九衢季冬月，風沙正慘黷。
羸馬憚遠行，毛鬛寒瑟縮。
旅拒不肯前，一步九刺蹙。
饑童袖擁口，手足盡皸瘃。
論詩久未出，竊罵怨滿腹。
歸來面揚揚，氣若飫粱肉。
纍纍數十字，疏淡不滿幅。
自謂獲至珍，呼兒謹藏蓄。
長安十五驛，重複問川陸。
置詩懷袖間，勌懣輒披讀。
高吟桑野闊，目瞑即投宿。
自可忘羈愁，行瞻灞陵曲。
王金吾北園
作者：司馬光
朝代：宋

丞相後園天籞鄰，年年分借上林春。
目前但識禽魚樂，門外何妨車馬塵。
花蘤祗疑名品盡，圖書方驗古今貧。
將軍朝下無餘事，端爲風煙作主人。
用前韻再呈
作者：司馬光
朝代：宋

舊友今餘幾，追思鼻可酸。
休論身外事，且盡目前歡。
薜荔垂堤面，酴醿擁席端。
舞精抽繭緒，絃妙落珠盤。
醇酒回春易，靈丹却老難。
扶歸不復記，酩酊上金鞍。
用安之韻招君從安之正叔不疑二十六日南園爲真率會·其一
作者：司馬光
朝代：宋

榆錢零亂柳花飛，枝上紅英漸漸稀。
莫厭銜杯不虚日，須知共力惜春暉。
用安之韻招君從安之正叔不疑二十六日南園爲真率會·其二
作者：司馬光
朝代：宋

真率春來頻宴聚，不過東里即西家。
小園容易邀嘉客，饌具雖無亦有花。
田家
作者：司馬光
朝代：宋

未塞豪人奪，何言公賦收。
皇心雖惻隱，蓬戶或焦愁。
爲吏空多祿，無人能此憂。
知君坐公府，佗日富民侯。
田横墓
作者：司馬光
朝代：宋

昔時南面並稱孤，今日還爲絳灌徒。
忍死祗能添屈辱，偷生不足愛須臾。
一朝從殉傾羣客，千古生風激懦夫。
直使強顔臣漢帝，韓彭未必免同誅。
留别友生
作者：司馬光
朝代：宋

野際共爲别，客亭芳草新。
何心更執酒，滿目盡傷春。
今古無窮路，東西相背塵。
行行復回首，不欲着鞭頻。
留别東郡諸僚友·其一
作者：司馬光
朝代：宋

際日浮空漲海流，蟲沙龍蜃各優游。
津涯浩蕩雖難測，不見驚瀾曾覆舟。
留别東郡諸僚友·其五
作者：司馬光
朝代：宋

空府同來賢大夫，短亭門外即長塗。
不辭爛醉樽前倒，明日此歡重得無。
留别東郡諸僚友·其四
作者：司馬光
朝代：宋

祖帳飄揚堤柳邊，北來飛蓋復連翩。
追隨不忍輕言别，逥首城樓沒晚烟。
留别逢吉
作者：司馬光
朝代：宋

君念承明臭味稀，相逢惜别重依依。
會稽太守方坐嘯，東郭先生還步歸。
樂飲林塘留節物，餞行里舍動光輝。
雙旌迴去行人發，一带長臯煙雨微。
留客
作者：司馬光
朝代：宋

酒煙漠漠自生春，舞袖飄颻拍拍新。
須信客歸絲竹散，清風白月解愁人。
疊石溪·其一
作者：司馬光
朝代：宋

道傍行采藥，石底卧題名。
野老相迎拜，谿童乍見驚。
疊石溪·其二
作者：司馬光
朝代：宋

山鳥勸人飲，山蟬笑我狂。
歸時興未盡，不得看斜陽。
病中子駿見招不往兼呈正叔堯夫
作者：司馬光
朝代：宋

衰朽拙自將，藴積成中病。
掩扉卧小榻，安養惟便静。
遙知良友集，欝若荀陳盛。
獻酬屏浮飾，簡率任真性。
雖無束带苦，實憚把酒併。
開囊檢藥物，不與樽罍稱。
筋骸幸復常，佗時掃三徑。
病酒呈晉州李八丈
作者：司馬光
朝代：宋

身如五嶺炎蒸裏，心似三江高浪中。
誰道醉鄉風土好，舟車常願不相通。
癭盆
作者：司馬光
朝代：宋

癭盆生以醜自鬻，突兀當軒聳羣目。
海鼃鬭怒腹幹張，老鮫蟠蟄鱗鬐秃。
昔時仙客浮孤槎，波痕漬朽成凹窪。
蜀都買卜置之去，爾來流落嚴遵家。
誰逄好事得寶蓄，裁供盥濯真可辱。
況爲飲具承歡娛，未必蟠根勝珠玉。
不若刳爲太古尊，滿斟明水羞百神。
凷桴葦籥薦忠信，坐使風俗還深淳。
登封龐國博年三十八自云欲棄官隱嵩山作吏隱庵於縣寺俾光賦詩勉率塞命
作者：司馬光
朝代：宋

懋德負長才，全牛不足剸。
纔爲百里宰，驥足殊未展。
齒髮方盛彊，趣尚已高遠。
結庵睋二室，志欲巢絕巘。
賢人心如雲，無迹有舒卷。
不須驚俗目，卓犖乃求顯。
既知吏可隱，何必遺軒冕。
登平陸北山回瞰陜城奉寄李八丈學士使君二十二韻
作者：司馬光
朝代：宋

漢家二千石，體望向来尊。
况復嚴徐客，從前益稷孫。
公侯貴不絕，禮樂器長存。
符竹臨分陜，聲光應列藩。
親闈先契重，子舍近交敦。
柏壟依仁域，棠陰接故園。
懷歸聊露請，予告入推恩。
荷祋煩彊候，停車下郡門。
帷廧紛大館，騶騎屈朱轓。
不以黎苗待，還將臭味論。
森羅牢禮重，滅裂俗儀煩。
霜霽威嚴息，春生笑語温。
草微侵碧甃，塵不染華軒。
日影搖雲棟，風痕過玉樽。
落塵歌迥出，激楚褏雙翻。
雅戲象交局，珍肴熊薦蹯。
河梁俄首路，汾曲訪吹塤。
舉手辭雙戟，騰装改北轅。
烏飛城樹曉，鴈泊野蕪暄。
耿耿清標闊，涔涔宿酒昏。
百蟠縈阪道，数里豁川原。
跋馬風煙外，依稀鼓吹喧。
登長安見山樓
作者：司馬光
朝代：宋

到官今十日，纔得一朝閑。
歲晚愁雲合，登樓不見山。
相國廣平文簡程公挽歌二首·其一
作者：司馬光
朝代：宋

明直君臣合，安危將相兼。
金章四輔貴，玉帳萬兵嚴。
禦侮長城隱，臨繁利刃銛。
南山霣巖石，何以慰民瞻。
相國廣平文簡程公挽歌二首·其二
作者：司馬光
朝代：宋

帝誥封泥紫，皇墳殺簡青。
坐談安玉壘，專對讋龍庭。
黼黻昭文理，冰霜瑩典刑。
英靈入箕尾，終古作天星。
看花四絕句·其一
作者：司馬光
朝代：宋

洛陽相望盡名園，牆外花勝牆裏看。
手摘青梅共挼酒，何須一一具杯盤。
看花四絕句·其三
作者：司馬光
朝代：宋

洛陽春日最繁華，紅綠陰中十萬家。
誰道羣花如錦繡，人將錦繡學羣花。
看花四絕句·其二
作者：司馬光
朝代：宋

洛陽相識盡名流，騎馬遊勝下馬遊。
乘興東西無不到，但逢青眼即淹留。
看花四絕句·其四
作者：司馬光
朝代：宋

南園桃李近方栽，澆水未乾花已開。
山果野蔬随分有，交遊不厭但頻來。
睢陽五老圖
作者：司馬光
朝代：宋

圖謀已就樂時閑，曉向田園喜脫冠。
心志不灰猶有策，星長還在尚無桓。
朝陽鳴鳳身輕暖，赴壑剛蛇齒健寒。
儀表珍藏傳不朽，每於清士敬持看。
瞑目
作者：司馬光
朝代：宋

瞑目思千古，飄然一烘塵。
山川宛如舊，多少未來人。
瞻彼南山詩·其一
作者：司馬光
朝代：宋

瞻彼南山，有梌有棠。
維葉牂牂，君子之燕。
籩豆洋洋，鼎俎將將。
百羞阜昌，上下樂康。
邦家之光，君子萬年。
撫有四荒，受祿無疆。
瞻彼南山詩·其三
作者：司馬光
朝代：宋

瞻彼南山，有杞有樅。
維葉逢逢，君子之燕。
管絲噰噰，奏鼓𪔳𪔳。
自堂徂庭，上下肅雍。
靡有不恭，君子萬年。
令德高明，高明有融。
瞻彼南山詩·其二
作者：司馬光
朝代：宋

瞻彼南山，有椐有栩。
維葉湑湑，君子之燕。
清酒有藇，壺樽有楚。
酌言賜之，命之釂之。
上下以序，君子萬年。
永綏兆民，受天之祜。
瞻彼南山詩·其五
作者：司馬光
朝代：宋

帝曰卿士，左右之臣。
四方無虞，矜爾之勤。
式觀且遊，從予一人。
于壼于閎，于堂于陳。
金石之符，翰墨之珍。
匪予汝夸，祖考之勲。
瞻彼南山詩·其六
作者：司馬光
朝代：宋

多士庶尹，羣公百辟。
拜手稽首，答揚休德。
既醉既飽，慎思爾職。
罔顧爾私，罔愛爾力。
惇忠祗敕，永奉丕則。
立民之極，載祀千億。
瞻彼南山詩·其四
作者：司馬光
朝代：宋

赫赫明明，天命有嚴。
命我祖考，九土是監。
倭馯之東，蠻蜑之南。
享獻有時，靡敢不詹。
閟兹餘文，複閣巖巖。
萬世是承，四方是瞻。
石昌言學士宰中牟日爲詩見寄久未之答今冬罷武成幕来京師此詩謝之
作者：司馬光
朝代：宋

昔年三月浪，鱗翼化雲雷。
竹箭流俱上，芙蓉幕對開。
瀵泉揚沸渭，泰華聳崔嵬。
捧檄容歸省，飛觴復屢陪。
芬芳襲芝室，嘉慶侍蘭階。
吳璧評殘筆，隋碑讀漬苔。
清陰依玉樹，和氣樂春臺。
薄宦俄成别，私門忽遇災。
一朝捐綵服，五載泣粗縗。
季路還從仕，任安獨見哀。
近畿須健令，劇邑試長才。
過目全牛解，迎鋒巨枿摧。
雉留乘蔭伏，蝗避境苗迴。
時得鳴琴暇，仍飛麗句來。
正知榮篋笥，無足報璿瑰。
紞鼓俄攀鄧，安車已召枚。
賦成平樂館，燕奉柏梁杯。
自顧誠駑緩，于今尚草萊。
履穿羞路雪，蓋敝怯京埃。
儻借餘光便，炎風動死灰。
石閣春望
作者：司馬光
朝代：宋

極目千里外，川原繡畫新。
方知平地上，見不盡青春。
示道人
作者：司馬光
朝代：宋

天覆地載如洪鑪，萬物死生同一塗。
其中松柏與龜鶴，得年稍久終摧枯。
借令真有蓬萊山，未免亦居天地間。
君不見太上老君頭似雪，世人浪說駐童顔。
祁國正獻公挽歌三首·其一
作者：司馬光
朝代：宋

舟楫才猷大，冰霜德操堅。
陶鈞成茂業，書史樂高年。
瞻望簪紳共，吁嗟館舍捐。
舉時無異論，方信令名全。
祁國正獻公挽歌三首·其三
作者：司馬光
朝代：宋

先子同烏府，知音誠皦然。
脫縗来拜伏，撫首辱哀憐。
迨此泉扃掩，空悲塵網牽。
無由懷酒絮，撇涕望新阡。
祁國正獻公挽歌三首·其二
作者：司馬光
朝代：宋

鈞玉吳臺舊，誅茅梁苑新。
位登華衮貴，家似布衣貧。
直道高當世，清風遺後人。
千秋寒照目，竹帛不棲塵。
神宗皇帝挽詞五首·其一
作者：司馬光
朝代：宋

決事神明速，任人金石堅。
天機先兆朕，聖度藴淵泉。
仁義生知性，恩威獨化權。
乾坤無毁息，長與大名傳。
神宗皇帝挽詞五首·其三
作者：司馬光
朝代：宋

至德成無象，徽名避不居。
期門弋獵絕，步輦宴遊疏。
錢列金釭暗，兵嚴武帳虚。
蓬莱日晏仗，猶望駕宮車。
神宗皇帝挽詞五首·其二
作者：司馬光
朝代：宋

聽政涉中昃，觀書達夜分。
周王忘自逸，漢祖不知勤。
棣萼因心友，雲章落筆文。
它年紬石室，光大繼皇墳。
神宗皇帝挽詞五首·其五
作者：司馬光
朝代：宋

式道清行馬，靈輴下陛簾。
雲奔同軓集，雨泣兆民瞻。
石闕蒼煙暝，松門白露霑。
載弓徒隕絕，無計附龍髯。
神宗皇帝挽詞五首·其四
作者：司馬光
朝代：宋

鼇禁叨承詔，金華侍執經。
微生輕草芥，聖澤闊滄溟。
鹿性安林野，葵心注闕庭。
堯雲不可望，白首涕飄零。
秋夕不寐呈諌長樂道龍圖
作者：司馬光
朝代：宋

雨氣生燈暈，霜寒入漏聲。
疏籬過螢影，腐葉掩蟲鳴。
丘壑違初願，簪裾徇外榮。
丹心終夜苦，白髪詰朝生。
恩與乾坤大，身如草木輕。
何階見明主，垂拱視升平。
秋夜
作者：司馬光
朝代：宋

城上調秋角，煙間發暝鐘。
風枝搖宿鳥，霜草覆寒蛬。
久負觀書樂，端愁束带恭。
暫因羣吏散，還得遂幽慵。
秋夜
作者：司馬光
朝代：宋

浮雲一消散，星斗粲長天。
浩露灑翠柏，清香生白蓮。
體涼猶衣葛，耳静已無蟬。
坐久羣動息，秋空唯寂然。
秋夜望月
作者：司馬光
朝代：宋

萬里氛昏歇，金波秋更明。
星連河渚闇，風繞桂枝生。
鳷鵲臨華館，新豐落故城。
古今佳賞盡，殊自有餘清。
秋意呈鄰幾吳冲
作者：司馬光
朝代：宋

新凉入閭巷，舊暑何人掃。
筠籠賣紅蓮，莎堦墜丹棗。
蕉衫日以疏，紈扇安能好。
蟬悲西風樹，燕亂斜陽草。
此意屬淵明，籬邊幾樽倒。
秋懷呈范景仁
作者：司馬光
朝代：宋

草木正蕃廡，孰知天地秋。
況兹宿雨餘，景氣益和柔。
消搖愧簪紱，夢想懷林丘。
兹志久未果，素髪今已稠。
仰視白日光，浩蕩浮雲流。
安得黄鶴羽，陵風千里遊。
秋日寄山中友人
作者：司馬光
朝代：宋

昨夜聽秋風，霜崖幾樹紅。
心隨新鴈去，宛至碧谿東。
聖主搜漁釣，林巖今已空。
胡爲執高節，憔悴久山中。
秋日登觀信亭
作者：司馬光
朝代：宋

西風連夜雨，草樹已蕭條。
宿靄稍零落，寒山更寂寥。
林紅猶带日，岸白欲生潮。
新鴈來何處，離離天際遙。
秋雨新霽遊水北馬上偶成
作者：司馬光
朝代：宋

秋色與秋聲，蕭然滿洛城。
未霜林葉赤，新雨野風清。
水氣侵肌冷，嵐光刮眼明。
誰云景如畫，但恐畫難成。
秋雨霽倏聞宗聖案伎應之飲酒詩呈宜甫
作者：司馬光
朝代：宋

寒風細雨未晴天，密似輕塵薄似煙。
一室獨吟圖史亂，四鄰高會綺羅鮮。
鴈飛斜柱絃隨指，蟹薦新螯酒滿船。
自笑不歌仍不飲，昏昏只解枕牀眠。
秦人
作者：司馬光
朝代：宋

楚旗獵獵蓋山紅，回首咸陽一炬空。
惆悵秦人虛用意，幾年辛苦得山東。
種竹
作者：司馬光
朝代：宋

種竹南牆陰，竹生皆北響。
苟非陽在北，竹性安可強。
乃知就陽意，草木皆有情。
園葵最柔弱，獨取傾心名。
窮兔謠二首·其一
作者：司馬光
朝代：宋

鶻翅崩騰來九霄，兔命迫窄無所逃。
秋毫就死忽背躍，鶻拳不中還飛高。
安知韓盧復在後，力屈但作嬰兒號。
少年只取一快樂，誰念草根腥血毛。
窮兔謠二首·其二
作者：司馬光
朝代：宋

兔營三窟定何在，棘間塹底高丘巔。
却行百步方躍入，未免餘蹤留雪田。
少年何爲無惻隱，解鷹縱犬薫以煙。
人言兔狡非兔狡，窘急偷生真可憐。
竹塢
作者：司馬光
朝代：宋

二何迹相繼，竹塢日陰森。
欲識飬民意，先觀愛物心。
低垂樽俎冷，密映管絃深。
勿怪湖光少，年來碧影侵。
答劉邍父賀龐公惠炭
作者：司馬光
朝代：宋

東郭先生履半穿，禦冬深愧主人賢。
應憐道上雪欲積，意使爐中灰復然。
麴糵暗添寒酒力，圖書共免濕薪煙。
茅齋斗似饒光彩，客至何憂臘後天。
答師道對雪見寄
作者：司馬光
朝代：宋

陰風一夕驚，曉雪滿都城。
氣覆千家白，光連萬象清。
戀空飛不下，弄態舞相縈。
歷亂看無定，飄颻轉未成。
綴垣時缺剝，壓竹乍欹傾。
細隙過無滯，寒窗拂有聲。
園林勻結練，觀閣巧彫瓊。
草木情先喜，乾坤意亦榮。
營魂頓疏健，病目暫虚明。
郢曲高誰和，羞將叩缶并。
答張伯常之郢州塗中見寄
作者：司馬光
朝代：宋

適意遺軒冕，輕於鴻一毛。
扁舟千里遠，佳句百篇豪。
酒飲宜城美，歌聞白雪高。
家林已春色，慎勿滯江臯。
答昌言求薯蕷苗
作者：司馬光
朝代：宋

冬實散肥壤，春苗動新葉。
雅意非遺人，野情聊自愜。
何言好事者，求訪來相疊。
會種十畝餘，坐取詩盈篋。
答陳進士謂之憶江東舊遊見贈
作者：司馬光
朝代：宋

客路今東去，亭臯木葉飛。
居然不堪恨，況與賞心違。
顧渚煙波闊，長洲草樹微。
江邊好春色，行望錦標歸。
紫微石舍人挽歌二首·其一
作者：司馬光
朝代：宋

地勝岷峨秀，時清雋乂生。
揚雄晚得祿，何武少知名。
性有圖書癖，心忘紱冕榮。
前年歸諭蜀，不使里人驚。
紫微石舍人挽歌二首·其二
作者：司馬光
朝代：宋

顧我非君比，最爲相得歡。
平生遊處久，美行始終完。
長夜忍埋玉，秋霜不借蘭。
西風濕襟袖，空有淚闌干。
緱山引
作者：司馬光
朝代：宋

王子吹笙去不還，當時舊物唯緱山。
山深樹老藏遺廟，春月秋風空自閑。
轘轅左界連商雒，碧瓦朱欄露華薄。
經時掩戶庭草深，永晝無人澗花落。
徘徊未下日將西，遙望嵩陽煙景微。
鶴馭飄颻向何許，林間空見白雲飛。
聖俞惠詩復以二章爲謝·其一
作者：司馬光
朝代：宋

我得聖俞詩，於身亦何有。
名字託文編，佗年知不朽。
聖俞惠詩復以二章爲謝·其二
作者：司馬光
朝代：宋

我得聖俞詩，於家果何如。
留爲子孫寶，勝有千年珠。
聞景仁遷居許昌爲詩寄之
作者：司馬光
朝代：宋

天衢名利場，塵泥繼朝昏。
況兹辭榮久，厭苦車馬喧。
慨然忽高舉，翩若黄鵠翻。
朝賣西城宅，暮理南行轅。
回首豈無懷，眷眷望國門。
想象解装初，完美未可論。
縱横置老屋，缺剝周短垣。
臧獲念去故，炊爨假甖盆。
幼稚喜就新，階庭走諸孫。
幸有克家子，生事不日温。
許昌昔名都，於今亦雄藩。
先賢雖已遠，風迹凜猶存。
况復多巨公，分義素所敦。
丞相辭黄閣，學士乘朱轓。
青雲司禁省，白首會山樊。
潩水湛寒光，盡眼清心魂。
華堂臨曲渚，畫舫承芳樽。
高談金石諧，逸筆風雨奔。
得朋誠多歡，孤陋未可諼。
時當惠好音，獨樂慰荒園。
聞正叔與客過趙園歡飲戲成小詩
作者：司馬光
朝代：宋

吾廬寂寞類荒村，但有林間鳥雀喧。
不似楚家多樂事，笙歌拾得醉鄰園。
聞龔伯建下第
作者：司馬光
朝代：宋

文章真長物，堪歎又遺賢。
利器空埋土，靈光久照天。
趙錐猶未出，荆璧會須傳。
道在雖窮困，知君不慨然。
聶著作三舅謫官長沙作耐辱亭書來索詩
作者：司馬光
朝代：宋

少連善降志，無恤能忍詬。
兹亭名耐辱，締構自吾舅。
樽前湘水清，席下湘山秀。
於焉忘榮枯，終日醉醇酎。
攻愁若攻敵，避喧如避寇。
困久理須通，非徒保無咎。
胡太傅挽歌二首·其一
作者：司馬光
朝代：宋

行冠鄉人品，文爲學者師。
黄裳藴厚德，玉律儼清規。
大節人難奪，嘉謨世莫知。
儀型不可見，遺烈滿豐碑。
胡太傅挽歌二首·其二
作者：司馬光
朝代：宋

裴回游內禁，密勿贊鴻樞。
陰德加民物，清名服士夫。
天方遺一老，星忽隕三吳。
疑從龍髯去，乘雲在帝都。
臧郎中挽歌二首·其一
作者：司馬光
朝代：宋

積慶承前烈，呈才會聖時。
踐楊朝有籍，治行吏爲師。
僚友皆親譽，黎民每去思。
惜哉違世早，志業未全施。
臧郎中挽歌二首·其二
作者：司馬光
朝代：宋

素履存誠厚，虚懷待物真。
鄉閭昔相接，朋友世彌親。
遺札蠅頭細，長阡馬鬛新。
九原那可作，空復想音塵。
自嘲
作者：司馬光
朝代：宋

盤飱羅新蔬，充腹不求餘。
窮巷晝扃戶，閑軒卧讀書。
有心齊塞馬，無意羡川魚。
世道方邀逐，如君術已疏。
自嘲
作者：司馬光
朝代：宋

英名愧終賈，高節謝巢由。
直取雲山笑，空爲簪組羞。
浮沈乖俗好，隱顯拙身謀。
惆悵臨清鑑，霜毛不待秋。
自澠至洛循糓水行百餘里
作者：司馬光
朝代：宋

已煩糓水遠相送，更得嵩峰遙見迎。
水碧峰青看未足，却愁前到洛陽城。
自用前韻
作者：司馬光
朝代：宋

耿耿寐不成，迢迢夜未闋。
良朋悔不留，負此當軒月。
懷想空鬰陶，眺聽轉清絕。
佗時重見過，餘樽猶可潔。
自都往餘杭懷聶之美
作者：司馬光
朝代：宋

閣上新文卷，欲逢知已開。
相思不能已，欹枕夢君來。
自題寫真
作者：司馬光
朝代：宋

黄面霜鬚細瘦身，從来未識漫相親。
居然不可市朝住，骨相天生林野人。
致政楊侍郎挽歌·其一
作者：司馬光
朝代：宋

時論歸清德，皇心重老臣。
祖風終鯁直，家學本深淳。
便殿談經久，安車就第新。
如何金未盡，奄忽棄鄉人。
致政楊侍郎挽歌·其二
作者：司馬光
朝代：宋

憂國心如石，當朝有古風。
掛冠雖在遠，遺札不忘忠。
飛旐西歸洛，新阡背倚嵩。
還令往來客，下馬白楊中。
致政王侍郎挽歌二首·其一
作者：司馬光
朝代：宋

弱冠獻奇策，居然終賈才。
賦成平樂館，歌奉柏梁杯。
麗藻留昭世，英遊隔夜臺。
土中埋美玉，誰見不興哀。
致政王侍郎挽歌二首·其二
作者：司馬光
朝代：宋

振鷺辭靈沼，冥鴻翔太虚。
清朝解鳴玉，舊里掛安車。
詩酒江山勝，園林俸祿餘。
所忠今不往，誰奏茂陵書。
致政邵少卿挽詞
作者：司馬光
朝代：宋

北固啟佳城，東吳霣德星。
繐帷長寂寞，羽扇遂飄零。
泉燭千年碧，霜松數寸青。
餘慶知有在，玉樹滿階庭。
與樂道約會超化寺比至樂道以疾先歸塗中有詩見寄
作者：司馬光
朝代：宋

顛毛種種齒浮搖，屈指交遊漸寂寥。
時較半朝非是晚，路無數里不爲遙。
子猷垂到復歸去，安道雖知未易邀。
古寺徘徊久東望，青春雲日冷蕭蕭。
興宗南園草盛不翦僕過而愛之爲詩以贈
作者：司馬光
朝代：宋

君家在何許，遠與南城鄰。
車馬不甚繁，門前無俗塵。
有園廢鉏治，繞舍皆荆榛。
入夏益滋蔓，鬖鬖高没人。
豈無舊桃李，蕪雜與之均。
謂言彼草木，於我奚疏親。
於間置取舍，豈得完天真。
不若任其然，同受雨露仁。
物性且不違，人心何緇磷。
閉戶不迎客，箕踞無冠巾。
苟忘軒冕心，何異巢居民。
興宗約遊會靈久不聞問以詩趣之
作者：司馬光
朝代：宋

勝地何妨行樂頻，萬雙白璧不賒春。
臘醅已老久未壓，楊柳青青不待人。
興宗許菊久之未得
作者：司馬光
朝代：宋

菊栽許送定如何，庭下不堪秋草多。
九日無花更無酒，便攜藜杖直相過。
花庵二首·其一
作者：司馬光
朝代：宋

誰謂花庵小，纔容三兩人。
君看賓席上，經月有凝塵。
花庵二首·其二
作者：司馬光
朝代：宋

誰謂花庵陋，徒爲見者嗤。
此中勝廣廈，人自不能知。
花庵多牽牛清晨始開日出已瘁花雖甚美而不堪留賞
作者：司馬光
朝代：宋

望遠雲凝岫，粧餘黛散鈿。
縹囊承曉露，翠蓋拂秋煙。
響慕非葵比，彫零在槿先。
才供少頃玩，空廢日高眠。
花庵獨坐
作者：司馬光
朝代：宋

荒園才一畝，意足已爲多。
雖不居丘壑，常如隱薜蘿。
忘機林鳥下，極目塞鴻過。
爲問市朝客，紅塵深幾何。
花庵詩寄邵堯夫·其一
作者：司馬光
朝代：宋

洛陽四時常有花，雨晴顔色秋更好。
誰能相與共此樂，坐對年華不知老。
花庵詩寄邵堯夫·其二
作者：司馬光
朝代：宋

自然天物勝人爲，萬葉無風綠四垂。
猶恨簪紳未離俗，荷衣蕙带始相宜。
苦寒行
作者：司馬光
朝代：宋

窮冬北上太行嶺，霰雪糺結風崢嶸。
熊潛豹伏飛鳥絕，一逕僅可通人行。
僮饑馬羸石磴滑，戰慄流汗皆成冰。
妻愁兒號強相逐，萬險歷盡方到并。
并州從來號惨烈，今日乃信非虛名。
陰煙苦霧朝不散，旭日不復能精明。
跨鞍纜轡趨上府，髪拳鬚磔指欲零。
炭爐炙硯湯涉筆，重複畫字終難成。
誰言醇醪能獨立，壺腹迸裂無由傾。
石脂装火近不熱，蓬勃氣入頭顱腥。
仰慚鴻鴈得自適，隨陽南去何溟溟。
又慚鳦鳥識時節，巖穴足以潛微形。
我來蓋欲報恩分，契闊非狥利與榮。
古人有爲知已死，只恐凍骨埋邊庭。
中朝故人豈念我，重裘厚履飄華纓。
傳聞此北更寒極，不知彼民何以生。
苦雨
作者：司馬光
朝代：宋

積雨欲侵旬，朝晡漫不分。
蒼涼微露日，慘澹已生雲。
地半成泥滓，天應厭垢氛。
時聞度鶬鴰，空外自爲羣。
英宗皇帝挽歌辭三首·其一
作者：司馬光
朝代：宋

盛德師堯舜，英姿肖祖宗。
太陽光徧照，滄海量兼容。
鴻業知能繼，齊民望可封。
如何未五載，已上鼎湖龍。
英宗皇帝挽歌辭三首·其三
作者：司馬光
朝代：宋

諫省臣無狀，龍鱗昔屢嬰。
恩深忘位賤，義重覺生輕。
不正誅鋤法，仍蒙奬嘆榮。
百身何足報，天造固難名。
英宗皇帝挽歌辭三首·其二
作者：司馬光
朝代：宋

虹瑞流朱邸，童髦侍紫宸。
簡心天與子，授位帝知人。
學古功時敏，鉤深道日新。
宜然三百載，民物仰威神。
華嚴真師以詩見貺聊成二章紀其趣尚·其一
作者：司馬光
朝代：宋

知足隨緣處處安，一身溫飽不爲難。
禪房窄小纔容榻，此外從他世界寛。
華嚴真師以詩見貺聊成二章紀其趣尚·其二
作者：司馬光
朝代：宋

素髪青眸七十餘，未嘗遊學只安居。
旁無几杖身輕健，應爲心閑得自如。
華州祗役往馮翊留别楚正叔
作者：司馬光
朝代：宋

芳菲不得駐，會取餘春還。
欲知回首處，渭曲蒼茫間。
華星篇
作者：司馬光
朝代：宋

凉風凈掃雲無迹，海月未生星歷歷。
貝聯珠貫拱北辰，三五縱横此何夕。
重樓疊榭出秋空，鳷鵲露寒連桂宮。
瑤井迥臨丹闕外，玉繩斜掛瑣窗中。
征人遠别空閨悄，鐘漏蕭疏天不曉。
碧紗展轉無復眠，卧視寒光度華沼。
漢家賢將戍臨洮，結髪從軍今二毛。
誰憐身老心猶壯，深入長占太白高。
豐城古劍沉淪久，匣中夜半雙龍吼。
乃知神物不自藏，紫氣依稀見牛斗。
有客離居望所親，遙知清夜會荀陳。
堤繇未息無由去，不及浮槎河畔人。
華清宮
作者：司馬光
朝代：宋

新豐雞犬稀，薊北馬秋肥。
金殿翠華去，玉階紅葉飛。
荒林上路廢，温谷舊流微。
嗟此非人事，何須問是非。
藥圃
作者：司馬光
朝代：宋

三蜀膏腴地，偏於藥物宜。
小畦千種聚，春雨一番滋。
山相慚多識，桐君未偏知。
佗年似胡廣，飬壽復扶衰。
藥軒
作者：司馬光
朝代：宋

雨餘條甲繞階生，往往桐君昔未名。
采貯不須勤暴篲，秋陽日日滿簷楹。
蘇才翁子美有贈扶溝白鶴觀黄道士詩紀于屋壁歲久漫滅今縣宰周同年得完本於民間抵予求詩
作者：司馬光
朝代：宋

潦倒黄冠無足論，白頭嗜酒住荒村。
狂名偶爲留詩著，陳迹仍因好事存。
金石鏘洋虚殿寂，龍蛇灑落古牆昏。
飛黄滅沒浮雲外，疲馬何能望駿奔。
蘇門先生
作者：司馬光
朝代：宋

長嘯蘇門石，行藏世莫知。
逍遙心迹遠，寂寞姓名誰。
郷在無何有，時方不可爲。
麒麟本神物，安得係而羈。
虎牢關
作者：司馬光
朝代：宋

天險限西東，難知造化功。
路邀三晉會，勢壓兩河雄。
餘雪霑枯草，驚飈卷斷蓬。
徒觀爭戰處，今古索然空。
虞帝
作者：司馬光
朝代：宋

虞帝老倦勤，薦禹爲天子。
豈有復南巡，迢迢渡湘水。
至德遠無象，異論紛紛起。
意疑大聖人，姦憸亦如已。
乃知中下士，何由逃謗毁。
虞部劉員外約遊金明光以賤事失期劉惠詩見嘲以詩四首謝之·其一
作者：司馬光
朝代：宋

絲管嘈嘈耳不分，綺羅雜踏自成春。
不唯漢帝昆明小，更覺唐家曲水貧。
虞部劉員外約遊金明光以賤事失期劉惠詩見嘲以詩四首謝之·其三
作者：司馬光
朝代：宋

碧柳紅桃照眼春，綺肴芳醴集朝紳。
自嫌林野疏頑迹，難預風流席上賓。
虞部劉員外約遊金明光以賤事失期劉惠詩見嘲以詩四首謝之·其二
作者：司馬光
朝代：宋

絳闕朝歸散玉珂，不遊不飲奈春何。
皇仁聼使歡娛極，白簡從君冷峭多。
虞部劉員外約遊金明光以賤事失期劉惠詩見嘲以詩四首謝之·其四
作者：司馬光
朝代：宋

上苑花繁高覆墻，曲堤風暖柳絲長。
爐邊應有步兵尉，甕下難尋吏部郎。
西江月
作者：司馬光
朝代：宋

寶髻鬆鬆挽就，鉛華淡淡妝成。青煙翠霧罩輕盈。飛絮遊絲無定。相見爭如不見，有情何似無情。笙歌散後酒初醒。深院月斜人靜。
西湖
作者：司馬光
朝代：宋

佳麗三吳國，湖光蕩日華。
魚驚動蘋葉，鷰喜掠楊花。
雲過山腰黑，風驅雨脚斜。
煙波遙盡處，彷彿見漁家。
西臺詩二十四韻
作者：司馬光
朝代：宋

翰苑昔陪侍，天光辱顧瞻。
寵雖承渙汗，功不立毫纖。
山鹿纓頻頓，鉛刀礪不銛。
拭花眸子缺，撚雪頷髭添。
跼影慚尸素，胡顔處禁嚴。
辭盈雖免戾，取少詎因廉。
定鼎分都異，張官執法兼。
剡章愚懇盡，出綍茂恩霑。
原憲非無粟，胡威尚有縑。
求田近瀍洛，買宅混閭閻。
地僻宜花卉，兒勤付米鹽。
倦遊良足悔，居吉不煩占。
裘葛膚無見，囷倉飯屬饜。
僧居閑可借，野步静無嫌。
行樂筇枝瘦，延賓稻醴甜。
麥田泥試屐，桑蔭帽低簷。
愛竹忙猶種，貪書老未厭。
松煙溪石潤，檀燼博山尖。
牋啓來慵拆，衣冠脫怕拈。
紫毫斜倚架，黄卷密垂籖。
涸轍猶蒙潤，寒灰免附炎。
所憂資秩滿，但願歳時淹。
自是散無用，非爲智養恬。
聖朝英彦富，幸許一夫潛。
西谿公讌·其一
作者：司馬光
朝代：宋

五馬非從樂，西城念勸功。
翠帷低映水，紅斾不勝風。
葉脫青山静，雲歸碧落空。
淹留盡佳興，新月漸朦朧。
西谿公讌·其二
作者：司馬光
朝代：宋

謝守愛山水，軍城況不賖。
魚驚避落葉，鳥倦立浮查。
古柏依岡遠，垂楊带岸斜。
秋風吹急管，一曲度荷花。
見山臺
作者：司馬光
朝代：宋

吾愛陶淵明，拂衣遂長往。
手辭梁主命，犧牛憚金鞅。
愛君心豈忘，居山神可養。
輕舉向千齡，高風猶尚想。
見山臺·弄水軒
作者：司馬光
朝代：宋

吾愛杜牧之，氣調本高逸。
結亭侵水際，揮弄消永日。
洗硯可抄詩，泛觴宜促膝。
莫取濯冠纓，紅塵汙清質。
見山臺·澆花亭
作者：司馬光
朝代：宋

吾愛白樂天，退身家履道。
釀酒酒初熟，澆花花正好。
作詩邀賓朋，欄邊長醉倒。
至今傳畫圖，風流稱九老。
見山臺·種竹齋
作者：司馬光
朝代：宋

吾愛王子猷，借宅亦種竹。
一日不可無，蕭灑常在目。
雪霜徒自白，柯葉不改綠。
殊勝石季倫，珊瑚滿金谷。
觀僧室畫山水
作者：司馬光
朝代：宋

畫精禪室冷，方暑久徘徊。
不盡林端雪，長青石上苔。
心閑對巖岫，目浄失塵埃。
坐久清風至，疑從翠澗來。
觀孫兒戲感懷
作者：司馬光
朝代：宋

我昔垂髫今白頭，中間萬事水東流。
此心爭得還如是，戲走階前不識愁。
觀江上人壁許道寧畫寒林
作者：司馬光
朝代：宋

昔曾驅瘦馬，衝雪過滎陽。
不悟當時景，蕭然在此堂。
詠史·其一
作者：司馬光
朝代：宋

不事王侯者，翛然鄭子真。
開田谷口美，荷鍤白渠春。
德化移鄉曲，聲光動搢紳。
一時鍾鼎貴，磨滅彼何人。
詠史·其三
作者：司馬光
朝代：宋

春風三閣上，珠翠日紛紛。
樂飲陶江月，清歌遏海雲。
醉中失陳國，夢裡入隋軍。
玉樹庭花曲，凄凉不可聞。
詠史·其二
作者：司馬光
朝代：宋

延陵腰利劍，上國使初通。
待我周遊徧，逢君遣奠終。
晶熒繫高樹，蕭瑟動寒風。
誰敢欺生死，蒼蒼照爾衷。
詠寒士
作者：司馬光
朝代：宋

洋洋泌水側，蓬室苦蕭條。
衣薄難勝夜，廚閑空過朝。
笑談東郭履，歌誦買臣樵。
但問才何似，無疑卿相遙。
詩寄雲夫處士老兄兼呈知府待制八丈
作者：司馬光
朝代：宋

一鶚曾飛奏，中林下鶴書。
今乘使君馬，重到逸人居。
松竹過從久，閭閻惠愛餘。
只應棠樹影，比舊更扶疏。
謁三門禹祠·其一
作者：司馬光
朝代：宋

信矣禹功美，獨兼人鬼謀。
長山忽中斷，巨浸失横流。
迹與天地久，民無魚鼈憂。
誰能報盛德，空爾薦醪羞。
謁三門禹祠·其二
作者：司馬光
朝代：宋

贔屭青崖裂，喧豗白浪豪。
客舟浮木葉，生理脫鴻毛。
栢映孤峰短，銘書絕壁高。
河師不耕織，容易戲風濤。
謝君貺中秋見招不及赴
作者：司馬光
朝代：宋

不侍庾公宴，月華虛四秋。
幸逢東閣開，又阻西園遊。
清輝散廣坐，孤影隨行輈。
衮衣如未歸，志願終可酬。
謝始平公以近詩一卷賜示
作者：司馬光
朝代：宋

皇家駿命承蒼穹，烝民之傑生維嵩。
聖賢會合若符契，坐致四海登熙隆。
三階清平九鼎重，指麾拱揖安華戎。
人情誰不樂將相，往往皓首忘疲癃。
北平飲乳尚懷印，千秋乘車猶入宮。
唯公致政年甫至，耳目明利志氣充。
幡然脫去萬鍾祿，羽儀高遠如翔鴻。
靈臺不復絓塵務，至德恬淡含黄中。
英華純粹積不發，事業轉爲文字工。
大篇短韻間金石，遠追吉甫流清風。
刻雕衆物非用意，默與元化參神功。
應劉鮑謝事奇巧，細瑣豈足誇才雄。
祼圭夷玉清廟器，肯與環玦爭玲瓏。
絳帳生徒東閣客，微官拘縶如樊籠。
言詩何敢望商賜，幸得誦詠袪童蒙。
昏花病目不自惜，服膺盥手書一通。
千金之産不可易，子孫寶蓄傳無窮。
謝王道濟惠古詩古石器
作者：司馬光
朝代：宋

緱氏古城裏，好古王道濟。
作詩有古風，讀書知古意。
朝來遣僕夫，遺我古石器。
結從天地初，生自一拳際。
工倕創規摹，般輸施剞劂。
瀹茗北窗下，坐有羲皇思。
嗟予性迂鄙，齟齬居今世。
忝官污臺省，曾無益時智。
退藏又濡滯，尚不離朝市。
闕地避煩暑，頗與營窟類。
誠非古人比，拜賜得無愧。
謝胡文學惠水牛圖二卷
作者：司馬光
朝代：宋

牛生天地間，益物用最大。
其功配坤元，彖爻參衆卦。
血毛類上帝，肸蠁景福介。
宗廟及賓客，百禮無不在。
引耒刺中田，粒食烝民賴。
服箱走四方，竭力任重載。
昔聞戴叟筆，圖寫窮纖芥。
胡君繼其妙，差肩立異代。
公卿仰名聲，一觀不可匄。
如何散賤者，遽有雙圖賚。
所嗟性顓愚，雅不曉佳畫。
有如歌九韶，鐘鼓樂聾瞶。
得之乃虛器，無異居大蔡。
神物恐化去，立召風雨怪。
雙圖雖卷還，重貺敢不拜。
謝興宗惠草蟲扇
作者：司馬光
朝代：宋

吳僧畫團扇，點綴成微蟲。
秋毫宛皆具，獨竊天地功。
細者及蛛蝥，大者纔阜螽。
枯枝擁寒蜩，黄蘃粘飛蜂。
翾然得生意，上下相追從。
徒觀飛動姿，莫睹筆墨蹤。
兒曹取真物，細校無不同。
恐其遂躍去，亟取藏箱中。
乃知藝無小，意精神可通。
不與誤圖蠅，能惑紫髯翁。
子猷狀蟬雀，藏寶傳江東。
不知古何如，此畫今爲雄。
人墓木已拱，其徒頗能工。
舊法存百一，要足超凡庸。
友人幸爲賜，物薄意何隆。
玩之不替手，愛重心無窮。
常如對君子，穆穆來清風。
讀漢武帝紀
作者：司馬光
朝代：宋

方士陳仙術，飄飄意不疑。
雲浮仲山鼎，風降壽宮祠。
上藥行當就，殊庭庶可期。
蓬萊何日返，五利不吾欺。
讀潁公清風集·其一
作者：司馬光
朝代：宋

伊臯垂訓皆王度，周召陳詩盡國風。
非獨立言方不朽，相君功業自無窮。
讀潁公清風集·其三
作者：司馬光
朝代：宋

佳城鬰鬰閟英靈，幸有文章見典型。
開卷未終雙袖濕，目前彷彿對淵庭。
讀潁公清風集·其二
作者：司馬光
朝代：宋

人生百歲隙中光，唯有高名久不忘。
千古但令編簡在，清風養物一何長。
讀潁公清風集·其四
作者：司馬光
朝代：宋

一言華衮足爲榮，况託文編久愈明。
鄒湛不逢羊叔子，世間何處復知名。
貢院中戲從元禮求酒
作者：司馬光
朝代：宋

顧我虛罍恥，知君餘瀝多。
庭前有春雪，如此薄寒何。
貽夸者
作者：司馬光
朝代：宋

我樂非君樂，君憂非我憂。
蓬蒿與溟渤，終老不同遊。
貽宋四行簡迪
作者：司馬光
朝代：宋

離羣如幾辰，屈指十青春。
不意輪蹄跡，共兹京洛塵。
文場投漆契，客路轉蓬身。
别易相逢闊，過從莫厭頻。
資善堂宴餞應詔
作者：司馬光
朝代：宋

士論歸清德，皇心重老成。
陳謨侍經席，得謝解塵纓。
坐密金章並，行徐玉醴清。
都門昔供帳，疏傅未爲榮。
賞花釣魚二首·其一
作者：司馬光
朝代：宋

飛廉通上苑，鳷鵲带天淵。
樹色含春霧，波光静曉烟。
香飄仙仗外，花舞御卮前。
籊籊文竿裊，簁簁素鮪鮮。
誤陪金馬籍，愧奉栢梁篇。
願獻南山壽，宸遊侍億年。
賞花釣魚二首·其二
作者：司馬光
朝代：宋

日麗芙蓉闕，春榮太液波。
苑門鳴玉集，輦路翠華過。
芳樹周阿密，嘉魚在渚多。
浮英入樽斚，頒首出蒲荷。
人樂熙熙德，臣賡旦旦歌。
萬生同鼓舞，相與醉天和。
贈吳之才
作者：司馬光
朝代：宋

勝冠自立艱難裏，大器由來貴晚成。
松柏儻非生磊落，巖崖何易出崢嶸。
蘇秦遊困羞妻嫂，主父居貧厭弟兄。
六印佗年擁車騎，會須重過洛陽城。
贈外兄吳之才
作者：司馬光
朝代：宋

何須親始重，友分固非疏。
況復羈孤極，同經憂患餘。
晚成應大器，先得類凡魚。
遊衍陪嚴忌，聲華誦子虚。
蒲輪詔枚叔，駟馬寵相如。
莫忘西都日，寒窗夜讀書。
贈太子太傅康靖李公挽歌詞二首·其一
作者：司馬光
朝代：宋

黄髪今彫喪，蒼生欲奈何。
散金纔極樂，曳杖已成歌。
十郡餘恩在，三臺故吏多。
位崇仍有後，五福更爲多。
贈太子太傅康靖李公挽歌詞二首·其二
作者：司馬光
朝代：宋

鹵簿去悠悠，西郊亂葉秋。
旐翻寒日薄，笳咽斷雲愁。
吊客門飛鶴，佳城山卧牛。
靈車今不返，洧水日東流。
贈學仙者
作者：司馬光
朝代：宋

微逕透重巒，茅堂竹葉冠。
方瞳映骨靜，秀氣逼人寒。
夜火裝丹竈，晴霜醮石壇。
不須驚淺俗，輕舉入雲端。
贈楚法曹叔度
作者：司馬光
朝代：宋

夫君能直節，不恥楊曹輕。
道果因時屈，官無當已榮。
松杉雖偃蹇，霜霰苦崢嶸。
會有良工識，終觀大器成。
贈河中通判朱郎中
作者：司馬光
朝代：宋

陟屺今將老，扶牀昔未行。
旨甘無所展，朱紫不爲榮。
里巷傳呼入，比鄰失涕驚。
方知貫金石，何以易精誠。
贈清衍
作者：司馬光
朝代：宋

我厭俗緣苦，空爲薄宦牽。
如師真達者，於世亦超然。
敝笠衝塵陌，寒雲擁雪天。
崎嶇遠相顧，深愧此心專。
贈狄節推
作者：司馬光
朝代：宋

天馬雲孫在，終然骨相奇。
泥塗辱雖久，霜雪志難移。
白髪無嗟老，青衫莫厭卑。
爲山已九仞，高節肯中衰。
贈道士陳景元酒
作者：司馬光
朝代：宋

籬根委餘菊，堦角擁殘葉。
清言久不悒，何以慰疲苶。
朋樽涵太和，高興雅所愜。
誰云居室遠，風味自可接。
贈邵堯夫
作者：司馬光
朝代：宋

家雖在城闕，蕭瑟似荒郊。
遠去名利窟，自稱安樂巢。
雲歸白石洞，鶴立碧松梢。
得喪非吾事，何須更解嘲。
走筆和君錫堯夫
作者：司馬光
朝代：宋

先生洛社坐忘機，大尹朝天去佐時。
今日梅花浮別酒，青雲早晚重來披。
走索
作者：司馬光
朝代：宋

伎兒欲誇衆，喜占衢路交。
繫組不厭長，縛竿不厭高。
空中紛往來，巧捷如飛猱。
却行欠膚寸，倒絓連秋毫。
參差有萬一，虀粉安可逃。
錢刀不盈掬，身世輕鴻毛。
徒資旁觀好，曹偶相稱襃。
豈知從事者，處之危且勞。
超然臺寄子瞻學士
作者：司馬光
朝代：宋

使君仁智心，濟以忠義膽。
嬰兒手自撫，猛虎鬚可攬。
出牧爲龔黄，廷議乃陵黯。
萬鍾何所加，甔石何所减。
用此始優游，當官免阿諂。
曏時守高密，民安吏手斂。
乘閑爲小臺，節物得周覽。
容膝常有餘，縱目皆不掩。
山川遠布張，花卉近綴點。
筵賓殽核旅，燕居兵衛儼。
比之在陋巷，爲樂亦何歉。
可笑夸者愚，中天猶慘慘。
辭墳
作者：司馬光
朝代：宋

十年一展墓，旬浹復東旋。
豈負襁褓愛，横遭章綬纒。
更来知幾日，遺恨恐終天。
慟哭出松徑，悲風爲颯然。
追和張學士從沂公遊廣固城
作者：司馬光
朝代：宋

蒼鵝集宋幕，遊鹿上燕臺。
霸氣山河盡，王師江漢來。
重圍經歲合，嚴鎻夜深開。
廢殿餘沙礫，頽牆蘙草萊。
清時間千歲，良牧借三台。
獄市乘餘暇，蕪城賦上才。
送丁正臣知蔡州
作者：司馬光
朝代：宋

䟃𧽼汝水濱，千騎擁朱輪。
懸瓠遺基古，鞶囊吉夢新。
丹心留紫闥，清耳遠紅塵。
須識明君意，先應試治民。
送丁正臣通判復州
作者：司馬光
朝代：宋

得失固有命，世人空自勞。
冬温少霜雪，松短沒蓬蒿。
孤宦千里遠，榮名一旦高。
回看碌碌者，太華與秋毫。
送丁秘丞知雍丘
作者：司馬光
朝代：宋

古縣跨河流，人繁軍市稠。
羽飛朝暮驛，鱗疊往來舟。
兄擅才華久，時推政治尤。
足猶妨老驥，目不礙全牛。
從道西来近，能無東望愁。
時因趨上府，窮巷一相求。
送上雒王推官
作者：司馬光
朝代：宋

墨綬百里宰，紅蕖幕府僚。
民淳無鬬辯，地勝得逍遙。
日上雲未散，春深雪不消。
知音已交薦，勿茹紫芝苗。
送二同年使北·呂濟叔
作者：司馬光
朝代：宋

華纓下玉除，天子寵匈奴。
雖復夷風陋，猶知漢使殊。
夜烽沈不舉，秋柝寂無虞。
何必燕然刻，蒼生肝腦塗。
送二同年使北·李公素
作者：司馬光
朝代：宋

雲愁雪欲零，四牡出郊坰。
古塞煙華紫，寒沙日氣青。
金門秘雞樹，朱節燿龍庭。
幾夜天街北，遙占漢使星。
送人爲閩宰
作者：司馬光
朝代：宋

萬里東甌外，溪山秀出羣。
鄉人皆嗜學，太守復工文。
正用慈良化，居無牒訴紛。
誰云遠京國，佳政日相聞。
送仲更歸澤州
作者：司馬光
朝代：宋

太行横擁巨川回，三晉由来産異才。
展墓乘春走鄉陌，負書拂曉下蘭臺。
河陽路側花應合，天井關頭雪未開。
會使鄉人驚六印，莫羞今日弊裘来。
送伯淳監汝州酒
作者：司馬光
朝代：宋

惟知負米樂，不覺抱關卑。
出處兩得意，是非皆自知。
送何濟川爲龐公使慶陽席上探得冬字
作者：司馬光
朝代：宋

幕府遙三舍，傳車乘一封。
忠深輕遠道，醉暖失嚴冬。
圁水猶飛檄，蘆闋未滅烽。
賢侯雖喜士，難得久從容。